text:
MATAUPU 14
Ia Faamaoni i Mea Uma Lava
“Matou te mananaʻo ina ia faia mea uma ma le faamaoni.”
1, 2. Aiseā e fiafia ai Ieova pe a silasila mai i a tatou taumafaiga ia faamaoni? Ia fai se faaaʻoaʻoga.
UA Ō ese se tinā ma lana tama mai i se faleoloa. Ua tū faafuaseʻi le tamaitiiti, ma ua matuā fefe lava. O loo i lona lima se tamaʻi meataalo mai le faleoloa. Ua galo ona toe tuu le meataalo i le fata, pe fai atu foʻi i lona tinā e faatau. Ua popole o ia, ma ua tagi atu i lona tinā. Ae ua fai i ai lona tinā e aua le popole. Ona la toe foʻi lea e faafoʻi e le tama le meataalo, ma faamalie i le faatauoloa. Ua olioli ma mitamita le loto o le tinā, a o faatoese atu lana tama i le faatauoloa. Aiseā?
2 E matuā fiafia lava mātua pe a vaavaai atu ua iloa e le fanau le tāua o le faamaoni. E faapena foʻi lo tatou Tamā o i le lagi, o “le Atua faamaoni.” (Salamo 31:5) E fiafia o ia e silasila mai i a tatou taumafaiga ina ia faamaoni, a o tatou tuputupu aʻe faaleagaga. Talu ai tatou te mananaʻo e faafiafia o ia ma tumau i lona alofa, ua tatou ioe faatasi ai i upu a le aposetolo o Paulo: “Matou te mananaʻo ina ia faia mea uma ma le faamaoni.” (Eperu 13:18) Seʻi o tatou uaʻi atu i ni vala autū se fā o le olaga, e ono fai ma luʻitau i lo tatou faamaoni. Ona tatou iloiloina lea o nisi o faamanuiaga o le faamaoni.
FAAMAONI IĀ I TATOU LAVA
3-5. (a) O le ā le lapataʻiga a le Tusi Paia i lamatiaga o le faasesē e le tagata o ia lava? (e) O le ā e fesoasoani ina ia tatou faamaoni ai iā i tatou lava?
3 O le luʻitau muamua, o le faamaoni lea iā i tatou lava. Ona o lo tatou tino lē lelei atoatoa, e faigofie tele ona tatou faasesēina i tatou lava. O se faaaʻoaʻoga, na fetalai atu Iesu i Kerisiano i Laotikaia o ē na faasesēina i latou lava, ina ua manatu o i latou o ni tagata mauʻoa, ae o le mea moni sa “[matitiva], ma tauaso, ma lē lavalavā” faaleagaga
4 Atonu e te manatua le lapataʻiga a le soo o Iakopo: “Afai e manatu se tasi iā te ia lava o sē e toʻaga i le tapuaʻiga [e auauna i le Atua] ae lē pulea lona laulaufaiva, ua faasesēina e ia lona lava loto, ua lē aogā la lana tapuaʻiga.” (Iakopo 1:26) Tatou te faasesēina o tatou loto pe afai tatou te manatu e talia pea e Ieova la tatou tapuaʻiga, ae o loo sesē ona faaaogā o tatou laulaufaiva. O le a faalēaogāina la tatou tapuaʻiga iā Ieova, ioe, e maʻimau le taimi! E faapefea ona tatou ʻalofia se tulaga faanoanoa faapena?
5 I le mataupu lava lenā, ua faatusaina ai e Iakopo upu moni o le afioga a le Atua i se faata. Na fautua mai o ia ina ia tatou vaavaai totoʻa i le tulafono lelei atoatoa a le Atua, ma faia ni suiga i o tatou olaga. (Faitau le Iakopo 1:23-25.) E mafai ona fesoasoani mai le Tusi Paia ina ia tatou faamaoni ai iā i tatou lava, ma iloa ai vala e manaʻomia ona faaleleia. (Auega 3:40; Hakai 1:5) E mafai foʻi ona tatou tatalo iā Ieova ma talosaga iā te ia e suʻesuʻe mai iā i tatou, ina ia tatou iloa ma faaleleia ai ni o tatou vaivaiga matuiā. (Salamo 139:23, 24) O le lē faamaoni o se vaivaiga taufaaʻoleʻole, ma e ao ona tatou manatu i ai e pei ona silasila i ai lo tatou Tamā o i le lagi. Ua faapea mai le Faataoto 3:32: “E inosia e Ieova le tagata fai mea piʻopiʻo, ae e mafuta vavalalata atu o Ia i ē ua amio saʻo.” E mafai ona fesoasoani mai Ieova ina ia pei o tatou faalogona o ona faalogona, ma ia tatou vāai iā i tatou lava e pei ona silasila mai o ia iā i tatou. Ia manatua upu a Paulo: “Matou te mananaʻo ina ia . . . faamaoni.” E ui ina tatou lē lelei atoatoa i le taimi nei, ae e tatou te matuā naunau ma taumafai malosi ina ia faamaoni.
FAAMAONI I LE AIGA
6. Aiseā e tāua ai i ulugalii faaipoipo ona faamaoni le tasi i le isi, ma o ā lamatiaga e latou te ʻalofia ai?
6 O le faamaoni e tatau ona avea o se uiga matilatila i se aiga Kerisiano. E ao i le tane ma le avā ona fetalanoaaʻi ma le faamaoni. E leai se avanoa i le faaipoipoga Kerisiano mo amioga faatigā ma le lē mamā, e pei o le faatafai i se tasi e lē o sona toʻalua faaipoipo, po o le iai o ni sootaga faalilolilo ma se tasi i le Initaneti, po o le matamata foʻi i ata o feusuaʻiga. Ua faia e nisi Kerisiano faaipoipo amioga sesē faapena, ae nanā ina neʻi iloa e o latou taʻitoʻalua. E lē faamaoni lenā mea. Seʻi mātau upu a le tupu faamaoni o Tavita: “Ou te leʻi nofo faatasi ma tagata pepelo; ou te leʻi alu faatasi ma tagata taufaaʻoleʻole.” (Salamo 26:4) Afai ua e faaipoipo, aua e te amio faalilolilo ma taumafai e natia mea ua e faia mai i lou toʻalua!
7, 8. O ā ni faaaʻoaʻoga a le Tusi Paia e fesoasoani i le fanau e iloa ai le tāua o le faamaoni?
7 E lelei i mātua ona faaaogā ni faaaʻoaʻoga a le Tusi Paia, a o aʻoaʻoina le fanau i le tāua o le faamaoni. O nisi o faaaʻoaʻoga lē lelei, o le tala iā Akana o lē na taumafai e ufiufi lana gaoi; o le tala iā Kiasi o lē na pepelo ona o le fia fai mea; o le tala iā Iuta o lē na gaoi ma pepelo ma le lotovale ina ia afāina ai Iesu.
8 O loo iai foʻi faaaʻoaʻoga lelei e pei o le tala iā Iakopo o lē na uunaʻia lana fanau e toe faafoʻi tupe na maua i a latou taga, ona na manatu atonu na tuu sesē tupe i le taga; o le tala i le afafine o Iefata, o lē na faataulaga lona ola ina ia lagolago ai le tautoga a lona tamā; o le tala iā Iesu o lē na faailoa atu ma le lototele o ia i se motu o tagata sauā, ina ia faataunuu ai valoaga ma puipuia ai ana uō. (Kenese 43:12; Faamasino 11:30-40; Ioane 18:3-11) O nisi nei o faaaʻoaʻoga e iloa ai e mātua le ʻoa tautele o loo i le Afioga a le Atua, e fesoasoani e aʻoaʻo ai a latou fanau ina ia naunau ma faatāuaina le faamaoni.
9. O le ā e ao ona ʻalofia e mātua pe a fia faataatia se faaaʻoaʻoga o le faamaoni mo le fanau, ma aiseā e tāua ai lenā faaaʻoaʻoga?
9 O le aʻoaʻoina o le fanau i le faamaoni, ua paʻū ai i luga o mātua se tiute tauave tāua. O le fesili lenei a le aposetolo o Paulo: “O lenei foʻi, o oe lē e aʻoaʻo atu i le tasi tagata, e te lē aʻoaʻo ea oe iā te oe? O oe o lē e talaʻi atu ʻAua le gaoi,’ pe e te gaoi ea?” (Roma 2:21) Ua lē iloa e isi tamaiti le mea a fai ona e aʻoaʻo i latou e mātua e tāua le faamaoni, ae e tausolomua i mātua ona lē faamaoni. Atonu e latou te gaoia ni mea laiti pe e faia foʻi ni upu pepelo ma le faamolemolega e faapea, “E lē leaga auā e tele mea a le aiga” pe “E lē o se pepelo lenā mea.” Peitaʻi, pe e taugatā le mea na gaoia pe e leai, a o le gaoi lava lenā, e tusa foʻi po o le ā le laʻitiiti po o le telē o le pepelo, ae o le pepelo lava lenā. * (Faitau le Luka 16:10.) E vave ona mātaulia e le fanau pe a faagutugutulua mātua, ma atonu e lē faamaoni ai foʻi le fanau pe a matutua. (Efeso 6:4) Ae afai e aʻoaʻoina e le fanau le faamaoni mai i faaaʻoaʻoga a mātua, atonu e latou te faamamaluina foʻi Ieova pe a oo ina matutua i latou i lenei lalolagi lē faamaoni.
FAAMAONI I LE FAAPOTOPOTOGA
10. O ā ni mea e tatou te faaeteete ai e tusa ma talanoaga faamaoni i le va o uso talitonu?
10 E mafai ona tatou atiaʻe le faamaoni i le faifaimea faatasi ma uso Kerisiano. E pei ona tatou aʻoaʻoina i le Mataupu 12, e ao ona tatou faaeteete i le faaaogāina o le meaalofa o le tautala, aemaise pe a faatasitasi ma uso ma tuafāfine faaleagaga. E faigofie ona suia ni talanoaga faasamasamanoa e avea ma avanoa e faitatala ai, po o le faia ai foʻi o tala taufaaleaga! Afai e tatou te toe taʻu atu se tala e lē o iloa po o fea na maua mai ai, atonu ua fai so tatou sao i le feaveaʻi o tala pepelo. E sili ai ona pulea o tatou laugutu. (Faataoto 10:19) Atonu ua tatou iloa foʻi se mea moni, ae e lē faapea ai e lelei le toe faamatala atu. Atonu foʻi o se mataupu e leai sa tatou feʻau i ai, pe e lē o se gaoioiga alofa foʻi le talanoa i ai. (1 Tesalonia 4:11) Ua manatu isi tagata e leai se afāina o le lē migao pe a taʻu atu le mea moni, ae e tatau lava ona logolelei a tatou upu i taimi uma, ma ia fai ma le alofa.
11, 12. (a) E faapefea ona atili matuiā le faafitauli o nisi o ē e faia se agasala matuiā? (e) O ā nisi o pepelo ua faaauiluma e Satani e uiga i agasala matuiā, ma e faapefea ona tatou teena? (i) E faapefea ona tatou faamaoni i le faalapotopotoga a Ieova?
11 E tāua tele ona tatou faamaoni i ē o loo taʻimua i le faapotopotoga. Ua faia e nisi se agasala matuiā, ma ua atili matuiā ai lo latou faafitauli i le taumafai lea e natia le agasala, ma pepelo i toeaina o le faapotopotoga ina ua fesiligia i latou. E ono iʻu ai foʻi ina latou ola i ni olaga e uigalua, e peiseaʻī o loo auauna iā Ieova ae o loo faaauau pea ona latou faia le agasala matuiā. O le mea moni, e matuā pepelo lava le olaga atoa o lenā tagata. (Salamo 12:2) Ua faamatala atu e nisi ni nai vaega o le mea moni na tupu, ae natia faamatalaga tāua. (Galuega 5:1-11) O lenā gaoioiga lē faamaoni, e tupuga mai i talapepelo o loo faaauiluma e Satani.
12 E tāua foʻi ona faamaoni i le faalapotopotoga a Ieova a o tusia tali o ni fesili. O se faaaʻoaʻoga, e tatou te faaeteete ina neʻi o tatou pepelo i le faatumuina o a tatou lipoti i le galuega talaʻi. E faapena foʻi pe a faatumu ni a tatou pepa mo ni faaeaga o le auaunaga, e lē tatau ona tatou pepelo e uiga i lo tatou ola mālōlōina, po o nisi faamatalaga e uiga iā i tatou.
13. E faapefea ona tatou faamaoni i se faiga faapisinisi ma se uso talitonu?
13 O lo tatou faamaoni i uso talitonu, e aafia ai foʻi faiga faapisinisi. E iai taimi e faifaatasi ai pisinisi a uso ma tuafāfine Kerisiano. E ao ona latou faaesea a latou faiga faapisinisi mai i la latou tapuaʻiga o loo faia faatasi i le Maota o Sauniga, po o le galuega talaʻi. Atonu o se pisinisi a se pule ma se tagata e faigaluega iā te ia. Afai e tatou te faafaigaluegaina ni uso ma ni tuafāfine, e tatau ona tatou faamaoni e totogi i latou i le taimi saʻo, o le aofaʻiga na malilie uma i ai, atoa ma faamanuiaga na faatulagaina pe o loo tāpā mai e le tulafono. (1 Timoteo 5:18; Iakopo 5:1-4) Afai ua faafaigaluega i tatou e se uso po o se tuafafine, e tatou te faamaoni e galulue malosi. (2 Tesalonia 3:10) Tatou te lē faatalitalia e fai faapitoa i tatou ona o lo tatou sootaga faaleagaga, e peiseaʻī e tatau ona aumai e lo tatou pule ni aso mālōlō po o ni faamanuiaga e lē o tuuina atu i isi tagata faigaluega.
14. O le ā se gaoioiga faautauta e faia e Kerisiano o ē e faifaatasi a latou pisinisi, ma aiseā?
14 Ae e faapefea pe afai o loo iai ni mea e pei o teugātupe e faaaogā i le lumanaʻi, po o ni nonogatupe i la tatou pisinisi faifaatasi? O loo aumai e le Tusi Paia se mataupu silisili e tāua ma aogā: Ia tusitusia mea uma i lalo! O se faaaʻoaʻoga, ina ua faatau mai e Ieremia se fasi fanua, na ia tusia se tusi ma faia se kopi i luma o ni molimau, ma teu lelei ina ia toe tepa i ai i le lumanaʻi. (Ieremia 32:9-12; tagaʻi foʻi i le Kenese 23:16-20.) Pe a faia se pisinisi ma uso talitonu, e lē faapea ua tatou lē maufaatuatuaina i latou pe a tusitusia lelei mea uma o le pisinisi, ia sainia ma ia iai ni molimau. Ae e ʻalofia ai le lē femalamalamaaʻi, o le faanoanoa, ma fevaevaeaʻiga. E lelei ona manatua e Kerisiano uma o loo faifaatasi a latou pisinisi, e sili atu le tāua o le autasi ma le filemu o le faapotopotoga nai lo o faiga faapisinisi. *
FAAMAONI I LE LALOLAGI
15. O le ā le finagalo o Ieova i faiga faapisinisi e lē faamaoni, ma o le ā se manatu o Kerisiano i na faiga masani?
15 E lē na o totonu o le faapotopotoga e faamaoni ai se Kerisiano. Na tusi Paulo: “Matou te mananaʻo ina ia faia mea uma ma le faamaoni.” (Eperu 13:18) E tāua i Lē na faia i tatou lo tatou faamaoni i mataupu faapisinisi a le lalolagi. O loo iai ni mau i le tusi o Faataoto e faasino atu i ni fua faatautau faaaimamago. (Faataoto 11:1; 20:10, 23) Na masani ona faaaogā i aso anamua ni fua faatautau ma maa e fua ai mea i faatauga faapisinisi, ina ia fuaina ai oloa na faatau mai ma tupe na faatau mai ai. Na faaaogā e le ʻaufaatauʻoa lē faamaoni ni seti maa se lua e fua ai mea ma se fua faatautau sesē e faasesēina ai tagata faatau. * E inosia e Ieova faiga faapena! Tatou te matuā faamamao ese mai i faiga faapisinisi uma e lē faamaoni, ina ia tatou tumau ai i lona alofa.
16, 17. O ā gaoioiga lē faamaoni o loo taatele i aso nei i le lalolagi, ae o le ā le filifiliga a Kerisiano moni?
16 E lē faateʻia i tatou i le sasao faaafi o le lē faamaoni, ona o loo pulea e Satani lenei lalolagi. Tatou te fetaiaʻi ma tofotofoga i aso uma ina ia lē faamaoni ai. A fai ni tusi talosaga a tagata mo se galuega, e masani ona latou pepelo pe soona faatele o latou tomai, pe taʻu sesē foʻi ni galuega na faigaluega ai. Pe a faatumuina pepa mo le ofisa malaga, o lafoga, o inisiua ma isi pepa faapena, e masani ona sesē a latou tali e fai ina ia maua le mea e mananaʻo ai. E toʻatele tamaiti e faʻimamago i suʻega, po o a latou meaaʻoga ma poloketi i le aʻoga, e latou te saʻiliʻili i le Initaneti ma kopi atoatoa mai ai faamatalaga o loo iai, ma tuuina atu a latou meaaʻoga e peiseaʻī o i latou na tusia, ae o le mea moni o suʻesuʻega ma saʻiliʻiliga a isi tagata. E masani foʻi ona avatu e tagata ni taui faatogafalea i tagata piʻopiʻo o le malo, ina ia maua mea e mananaʻo ai. O amioga faapena e tatou te faatalitalia mai i le lalolagi ua tumu i tagata o ʻē e alolofa iā i latou lava, o ē e mananaʻo tele i tupe, o ē e lē fiafia i mea lelei.’
17 Ua filifili Kerisiano moni ina ia lē aafia i na amioga. E fai ma luʻi i nisi taimi le faamaoni, pe a vaavaai atu i le olaola lelei o tagata e lē faamaoni, ma ua taulau manuia i le lalolagi. (Salamo 73:1-8) Peitaʻi, e ono faalētonu le tamaoaiga o Kerisiano ona e mananaʻo e faamaoni i “mea uma.” Po o aogā ea lo latou faamaoni? Ioe, e matuā aogā lava! Aiseā? O ā ni faamanuiaga o amioga faamaoni?
O FAAMANUIAGA O LE FAAMAONI
18. Aiseā e tāua tele ai se talaaga faamaoni?
18 O se tasi o mea e silisili ona tāua o lenei olaga, o le mauaina lea o se talaaga faamaoni ma le maufaatuatuaina. (Tagaʻi i le pusa “ O le ā le Tele o Loʻu Faamaoni?”) E mafai e i tatou uma lava ona maua se talaaga faapena! E lē fua i o tatou tomai, po o le tamaoaiga, po o foliga aulelei, po o le ituaiga o aiga na tatou ō mai ai, po o nisi lava mea faapena. Ae pagā lea, ona e lē o maua e le toʻatele o tagata lenei ʻoa tautele, o se talaaga lelei. E seāseā ona maua e tagata. (Mika 7:2) Atonu e tauemu nisi iā te oe ona o lou faamaoni, ae e talisapaia e isi lou faamaoni ma iʻu ai ina latou faatuatuaina oe, ma faaaloalo iā te oe. Ua iloa e le toʻatele o Molimau a Ieova lo latou manuia i le itu tau tautupe ona o le faamaoni. Ua faaauau ona faafaigaluegaina i latou ina ua tutuliese tagata faigaluega lē faamaoni, po ua maua foʻi a latou galuega ina ua manaʻomia ni tagata faigaluega faamaoni.
19. E faapefea i se olaga faamaoni ona aafia ai o tatou lotofuatiaifo ma la tatou faiā ma Ieova?
19 E lē mailoa po o le a e tofo i na mea, peitaʻi o le a e iloaina e sili atu isi faamanuiaga e maua i le faamaoni. O le a e maua le faamanuiaga o se lotofuatiaifo mamā. Na tusi Paulo: “Ua matou talitonu ua iā i matou se lotofuatiaifo lelei.” (Eperu 13:18) E lē gata i lea, o loo silasila mai lo tatou Tamā alofa o i le lagi i lo tatou talaaga lelei, ma e alofa o ia i tagata faamaoni. (Faitau le Salamo 15:1, 2; Faataoto 22:1.) Ioe, e fesoasoani le faamaoni ina ia tatou tumau ai i le alofa o le Atua, ma o le faamanuiaga silisili lenā e tatou te mauaina. Seʻi o tatou iloiloina loa se mataupu e fesootaʻi lelei ma lenei mataupu: o le silafaga a Ieova i galuega.
^ pala. 9 Afai e iai se tasi i le faapotopotoga e masani ona faia ni talapepelo matuiā ma e manino mai o lona faanaunauga o le faatigā i isi, e mafai ona faia e le ʻautoeaina se gaoioiga faafaamasinoga.
^ pala. 14 Ina ia iloa le mea e fai pe a tau faalētonu se maliega faapisinisi, ia tagaʻi i le mataupu o loo i le Faaopoopoga “Foʻia o Finauga i Mataupu Faapisinisi.”
^ pala. 15 O le isi seti na latou faaaogā e faatau mai ai oloa, a o le isi seti na faaaogā e faatau atu ai oloa, lea na maua ai a latou polofiti. Atonu na latou faaaogā foʻi se fua faatautau e umī pe e mamafa le tasi itu i le isi itu, ina ia latou faasesē ai tagata faatau.


c: text/html

text:
FA’ALAUILOA ATA TIFAGA O LE “SILAMANINO” I SAMOA
O se tasi o matati’a na ausia e Samoa i le taimi sa faamanatu ai lana Iupeli Auro i le lua vaiaso talu ai, o le faalauiloaina ai lea o se tasi o ata tifaga e autu i tagata Samoa, ma faaaogaina ai foi lana gagana, lea ua faaautu o le “SILAMANINO.”
O le tamaitai o Eliza Su’a na tuufaatasia lenei ata tifaga, lea o loo avea ai le tamaitai sa avea ma Lalelei o Samoa i tausaga ua te’a ia Verona Parker ma autu i ai gaioiga uma o lenei ata tifaga.
Na taua e Su’a, o le ata lenei na tuufaatasia faapitoa lava mo le faamanatuina o le 50 tausaga o le fu’a a Samoa, ma o se ata foi o loo faailoa atu ai le soifuaga faa Samoa e pei ona i ai le upu “Sila”, atoa ai ma tu ma agaifanua a le atunuu.
Na faafetaia e Su’a le atunuu ona o le latou lagolago aemaise ai o le taitaiga a le Atua ua mafai ai ona taunuu ma le manuia lenei faamoemoe.
“O se mea sili lava, ua ou iloa nei e lo’u tagata fa’atauva’a, e matua tetele loto o i latou na matou tausoaina galuega fa’atino ia to’ai taunu’u i lenei taunu’uga lelei lea galuega. Ua tasi le loto ma le fa’amoemoe, ma ua mafai ai ona tu’ufa’atasia se poloketi e aoga mo tagata uma i le taimi nei, ae a fo’i le lumana’i.”
O lenei ata, o lo ua mae’a maimoaina e le afioga le Kovana Sili o Amerika Samoa, Togiola Tulafono ma le faletua Maryanne Tulafono, le afioga le Palemia Tuilaepa ma Gillian Malielegaoi ma le anoanoa’i o e uma na mafai ona ofi i lea nofoaga sa tatalaina aloa’ia ai fa’atauga o le ata, ma ua fa’ato’a maimoaina ai lona tu’ufa’atasiga o lea fo’i galuega tele i tomai tau fai ata tifaga.
I se saunoaga fa’amalosi’au a le Palemia sa ia fa’apea ai, “O le isi lea tomai ua ou matua naunau e fa’aa’e i o tatou tagata ua agava’a ai, ina ia matua tauina le taua ia manumalo, ma ia saga sili atu le lelei ma le maoa’e o nisi taumafaiga e mafai ona fofoa mai ai puna’oa mo i latou o lo’o fa’a’au’upegaina mo nei tomai, ae maise le atunu’u ua outou alofagia ma tatou o nonofo ai.”
“Teine o le Vine’ula” - Lipine Pese o le 50 Tausaga o Samoa
O le lipine fou ua tatalaina fo’i e fa’amau fa’ailoga ai le Iupeli Auro o Samoa, na fa’afao i ai a’ao ae maise o si’ufofoga malie o “Teine o le Vineula” mai le afio’aga o Apia. O tama’ita’i lava nei o le taulaga, o i latou nei sa mua’i fa’ailo e avea ma taulaga o Samoa, ma ua le ‘alo ai fo’i so latou fanoga, e fia fa’amauina le Iupeli o Samoa.
O lea lipine ua fa’ailoa mai e 10 pese aulelei ma atoatoa ona tu’ufa’atasia i ai siufofoga malie o tama’ita’i matutua ae maise o tama’ita’i talavou o lea aufaipese. O le sui sili ona matua o le aufaipese lea, ma o ia fo’i o lo’o va’ava’aia toto’a le tapenaga atoa o Atelina Tuiletufuga Hunkin - Mamae.
O pese uma ua tu’ufa’atasia i lenei Lipine o pese fa’amanatu ia i le atunu’u o le latou savaliga uma ua atoa nei le 50 tausaga. E ao lava ina pepese ai augatupulaga o fai a’e ma ia latou manatua e le’i faigofie le tele o ia tausaga i le soifua o latou tua’a.
E to’a 14 totino o le aufaipese a “Teine o le Vineula” ma ua aofia ai: Togialelei Taloapatina Tuiletufuga- Silva, Atelina Tuiletufuga Hinkin- Mamae, Hinemoa La’avasa, Maria Lesatele, Fuapepe Tuiletufuga, salauimatagi Tuiletufuga- Tavita, Siniva Tavita, Fa’asegi Manuaigaalii, Helena Ainu’u, Haleyquin La’avasa, Aitu Tavita, Jaycina Silva, Tyler Hunkin- Laumua ma Michael- George Taualai Silva. O le ali’i pito i itiiti o lenei aufaipese e na’o le 3 ona tausaga.
O lo ua i ai le fa’anaunauga o lenei galuega, ia i ai le fanau e toe aulia le isi 25 tausaga o le a fa’aopoopo o Samoa ma le isi fo’i 50 tausaga o fa’aopoopo mai o le savaliga uma a Samoa Tuto’atasi, ia so’o ai le fau ma le fau i le fa’amoemoe o pesega fa’amaumau a le “Teine o le Vineula mai Apia.”
saunia: Leua Aiono Frost

robotstxt: allowed

filter: keep


text:
E te Silafia?
Pe na ō mai moni lava tagata Iutaia “mai i atunuu uma i lalo o le lagi,” i Ierusalema i le Penetekoso 33 T.A.?
E faaopoopo atu i le tala o loo i le Galuega 2:5-11, na tusia e Philo, o se tusitala Iutaia na ola i lenā vaitaimi, se tala e faamatala ai le motu o tagata na ō ane i Ierusalema i le Penetekoso 33 T.A.
Na tusi Philo e faatatau i ē na faimalaga ane i Ierusalema: “I tausamiga i tausaga taʻitasi, e lē mafaitaulia le toʻatele mai i le tele o aai, o isi na faimalaga mai i le laueleele, o isi na folau mai i le sami, mai i sasaʻe, sisifo, mātū, ma saute.” Na ia sii mai foʻi se faamatalaga mai i le tusi a Akeripa I, o le atalii o le atalii o Herota le Sili, na avatu i le Emeperoa o Roma o Caligula. I lenā tusi na taʻua ai e Akeripa e faatatau iā Ierusalema: “O le Aai Paia . . . e lē gata o le laumua o Iutaia, ae o le laumua foʻi o isi atunuu na pulea e Roma.”
Na taʻua e Akeripa vaipanoa na oo atu i ai pulega a Iutaia, e aofia ai vaipanoa mamao i Mesopotamia, Aferika i Mātū, Asia Itiiti, Eleni, ma motu i le Metitirani. Na taʻua e le faitofā o Joachim Jeremias: “E ui e leʻi taʻua patino i lenei lisi faigāmalaga i Ierusalema, ae e manino le manatu, sa avea o se tiute tauave mo tagata Iutaia matutua uma le faimalaga atu i inā mo tausamiga.”—Teuteronome 16:16.
Na faapefea ona maua mea e nonofo ai le faitau afe o ē na ō ane i Ierusalema mo tausamiga faa-Iutaia?
O tausamiga e tolu sa fai i Ierusalema i tausaga taʻitasi, o le Paseka, Penetekoso, ma le Tausamiga o Fale Lauvao. I le uluaʻi senituri, e faitau selau afe ē na faimalaga ane i Ierusalema mo ia tausamiga, mai i so o se vaega o Isaraelu ma isi aai na nonofo ai tagata Iutaia. (Luka 2:41, 42; Galuega 2:1, 5-11) O nei tagata faimalaga uma sa tatau ona saʻili ni nofoaga e nonofo ai.
O nisi sa nonofo i a latou uō, a o isi sa nonofo i faletalimālō. E toʻatele na tolauapi i faleʻie i totonu po o autafa o pā o le aai. I le taimi mulimuli na nofo ai Iesu i Ierusalema, sa nofo o ia i le aai e latalata ane e taʻua o Petania.—Mataio 21:17.
O le tele o fale na iai vai tāʻele, na maua e latalata i le malumalu. E manatu tagata o nei fale sa fai ma faletalimālō e nonofo ai ē na faimalaga ane, ma faamamā ai a o leʻi ulu atu i le malumalu. I se tusitusiga na vaneina sa maua i totonu i se tasi o nei fale, na taʻua ai Theodotus, o se ositaulaga ma o se taʻitaʻi i le sunako i Ierusalema, na ia “fausia le sunako e faitau ai le tusi tulafono faa-Iutaia . . . faapea le fale e totogi e nonofo ai mo sina taimi, o potu, ma le vai mo tagata mai i isi vaipanoa sa manaʻomia ni mea e nonofo ai.”


text:
E te Silafia?
Aiseā na sele ai e Iosefa lana ʻava a o leʻi alu atu i luma o Farao?
E tusa ai o le faamatalaga a le tusi o Kenese, na poloaʻia e Farao ia faavave ona avatu i ona luma le pagota Eperu o Iosefa, ina ia faamatala le uiga o ana miti. O le taimi lea ua tele tausaga talu ona faafalepuipui Iosefa. E ui i le faanatinati o le poloaʻiga a Farao, ae na faaalu lava e Iosefa se taimi e sele ai lana ʻava. (Kenese 39:20-23; 41:1, 14) O le taʻua e le tusitala o lenei faamatalaga e foliga mai e le tāua, ua iloa mai ai sa masani lelei le tusitala i aganuu a Aikupito.
Sa taatele i atunuu anamua le faauumi o ʻava, e aofia ai ma tagata Eperu. Peitaʻi, na taʻua i le tusi a McClintock ma Strong o le Cyclopedia of Biblical, Theological, and Ecclesiastical Literature, “e na o Aikupito anamua le malo mai i atunuu i asia i sasaʻe, na teena lenā faiga o le faauumi o ʻava.”
Pe e na o le ʻava sa manaʻomia ona sele? Ua taʻua i le mekasini o le Biblical Archaeology Review, e iai nisi o tū faaleaganuu i Aikupito sa manaʻomia i se tane ona fai ina ia sauni ai e tulaʻi i luma o Farao, e pei lava o le a ulu atu i se malumalu. I lenā tulaga, sa manaʻomia ai e Iosefa ona sele lona ulu ma lona tino.
Ua ta‘ua i le tusi o Galuega o le tamā o Timoteo o se Eleni. Po o lona uiga la e sau lona tamā mai i Eleni?
Atonu e leai. Talu ai o nisi taimi i tusitusiga faagaeeina a Paulo, sa ia faaeseese ai tagata Iutaia ma tagata Eleni, ma e peisea‘ī o le ta‘u Eleni na faasino atu i tagata uma e lē o ni Iutaia. (Roma 1:16; 10:12) O le isi māfuaaga na faia ai faapea e Paulo, ona sa taatele le gagana ma le aganuu a Eleni i oganuu na tala‘i ai Paulo.
O ai la na manatu i ai tagata anamua o ni tagata Eleni? I le senituri lona fā T.L.M., na tusi ai ma le mitamita Isocrates, o se faitofā mai Atenai i Eleni, e faatatau i le auala na salalau atu ai le aganuu a Eleni i le lalolagi. Sa ia ta‘ua e faapea o le i‘uga, “ua maua e i latou ua ta‘ua o ni Eleni aogā mai i a matou a‘oa‘oga, nai lo o tagatānuu moni o Eleni.” E ui e lē o mautinoa, ae e mafai ona faapea atu o le tamā o Timoteo ma isi ia na faasino i ai Paulo, e lē o ni tagatānuu moni o Eleni, ae na ola e tusa ai ma aganuu a Eleni.—Galuega 16:1.
Faitau Atili
“O Loʻu Atalii Pele ma le Faamaoni i le Alii”
O le ā na fesoasoani iā Timoteo e aveesea ai lona uiga matamuli ae avea ma se toeaina Kerisiano iloga?


text:
Le Lali
Na tumu tumu luga o le uafu tele i Fagatogo i ta’ita’i o Samoanalua, ta’ita’i fa’aleaganu’u aemaise ai o le to’atele o le atunu’u i Tutuila ma Manu’a na lolofi atu latou te molimauina le taunu’u aloaia mai i laufanua o Amerika Samoa i le taeao ananafi. Sa auai i le polokalame mo le fa’ataliina o...
O le fa’aauauina o galuega e pei o le atina’eina o le tamaoaiga o le malo, atoa ai ma le fa’aauauina lea o polokalame e fesoasoani ai i le soifua lelei o tagatanu’u o Amerika Samoa, o ni isi ia o galuega tetele na taua e le kovana ma le lutena kovana o le a ave i ai le fa’amuamua a le la faigamalo...
TO’A 10 NA TAOFIA ASO MALOLO TAUSAGA FOU E to’a 10 i latou na taofia e Leoleo i le aso malolo o le tausaga fou na te’a nei, ona o tu’uaiga i le fa’atupu vevesi i nofoaga faitele atoa ai ma le tagofia o le ‘ava malosi. E pei ona taua e se Leoleo sinia i le Samoa News i le taeao ananafi, e leai se...
Na lagolagoina e afioga i Senatoa filifilia mai itumalo eseese le toe tofia o le afioga i le Tama’ita’i o le Ao ia Gaoteote Palaie Tofau, e avea ma Peresetene o le Senate mo le isi 4 tasuaga o loo lumana’i nei. O le mae’a ai ona fa’aalia e le maota maualuga o le tofa fa’atamali’i e ala i le leai...
Na lagolagoina uma e afioga i Faipule le toe filifilia o le tofa i le Tau Tootoo ia Savali Talavou Ale, e toe avea ma Fofoga Fetalai o le Maota o Sui mo le isi 2 tausaga o loo lumana’i nei, e ala i le palota fulisia na fa’aalia i le taimi na fa’atauto ai afioga i Faipule o le maota o sui i le taeao...
E to’a 6 sui o le Kapeneta fou a le afioga i le ali’i kovana ia Lolo Matalasi Moliga ma le lutena kovana ia Lemanu Peleti Mauga ua mae’a ona tofia i le vaiaso na te’a nei, ao lumana’i ai le sauniga o le fa’atautoina o le nofoaiga fou i le itula e 12:00 i le aoauli nei. O tofiga mo afioga i Fa’...
E tapunia galuega a le malo i le aso Faraile na te’a nei, Tesema 30, 2016, ua atoatoa uma suafa o Senatoa mai Itumalo eseese ua sauni mo le fa’atautoina i le itula e 12:00 i le aoauli nei, se’i vagana ai le isi sui e to’atasi o le Itumalo o le Manu’a #1 o lo o fesiligia pea, e pei ona fa’amaonia...
E le gata i le auai mai o le Ao mamalu o le malo o Samoa, afioga Tui Atua Tupua Tamasese Efi, fa’apea ai ma le afioga i le ali’i palemia ia Tuilaepa Lupesoliai Sailele Malielegaoi e molimauina sauniga o le fa’atautoina o le Kovana ma le Lutena Kovana mo le amataina ai o le la nofoaiga lona lua, ae...
O le itula e 9:00 i le taeao o le aso Lulu, o a taeao lea, Ianuari 4, 2017 ua fa’atulaga e taunu’u aloaia mai ai le va’a a le malo o le M.V Manu’atele i le uafu tele i Fagatogo, ma sauni ai loa le malo mo le sauniga lotu e fa’apaiaina ai le toai taunu’u mai o le va’a. I se pepa o fa’amatalaga na...
Na nofo le tamaloa o Etimani ma toolima i luga o lana laulau ma toe to manatu mo ni nai sekone, ina ua mae’a ona fofola atu e le teineititi meauli lona fanoga o loo i ai, atoa ai ma lona talitonuga, e sili atu le aiga o Mekala nai lo le aumau fa’atasi ma tagata pologa. “Ianeta!, o se tagata meauli...


text:
Vaega 76
1–4, O le Alii o le Atua; 5–10, O mealilo o le malo o le a faaalia i e uma e faamaoni; 11–17, O le a tutulai mai tagata uma i le toetutu o e amiotonu po o le toetutu o e amioletonu; 18–24, O e ua nonofo i lalolagi e tele o ni atalii ma afafine na fanaua mo le Atua e ala i le togiola a Iesu Keriso; 25–29, O se agelu a le Atua na paʼū ma ua avea ma tiapolo; 30–49, O atalii o le malaia e mafatia i le taʼusalaga e faavavau; o isi tagata uma latou te maua se tikeri o le olataga; 50–70, Ua faamatala mai le mamalu ma le taui o tagata faaeaina i le malo selesitila; 71–80, Ua faamatala mai i latou o e o le a mautofi i le malo terasitila; 81–113, Ua faamatala mai le tulaga o i latou e i mamalu o le telesitila, terasitila, ma le selesitila; 114–119, E mafai e e faamaoni ona vaai ma malamalama i mealilo o le malo o le Atua, e ala i le mana o le Agaga Paia.
1 aFaalogo maia, outou le lagi e, ma uaʼi mai taliga, E, le lalolagi e, ma olioli outou o e ua nonofo ai, ona o le Alii o le eAtua, ma ua ileai se oFaaola ua ese mai ia te ia.
2 Ua atele lava lona poto, ua eofoofogia lava ona ala, ma o le lautele o ana mea e fai e leai se e mafai ona iloaina.
3 E lē mafai ona iuvale ona afaamoemoe, pe i ai se tasi e mafai ona taofia lona aao.
4 Ua atutusa o ia mai le faavavau i le faavavau, ma e lē eiʼu lava ona tausaga.
5 Aua ua faapea ona fetalai mai o le Alii—o Aʼu, o le Alii, ou te aalofa mutimutivale ma agalelei ia te i latou o e e ematataʼu mai ia te aʼu, ma fiafia e faamamalu i latou o e e iauauna mai ia te aʼu i le amiotonu ma le upumoni e oo i le iuga.
6 O le a tele lava lo latou taui ma o le a faavavau lo latou amamalu.
7 Ma o i latou o le a Ou afaaali atu i ai emealilo uma, ioe, mealilo natia uma o loʼu malo mai aso anamua, ma tausaga e oo mai, o le a Ou faailoa atu ia te i latou le fiafia lelei o loʼu loto e uiga i mea uma e faatatau i loʼu malo.
8 Ioe, e oo i mea ofoofogia o le faavavau o le a latou iloa, ma o mea o le a oo mai o le a Ou faaali atu ia te i latou, o mea lava ia o tupulaga e tele.
9 Ma o le a tele lava lo latou apoto, ma tau i le lagi lo latou emalamalama; ma o le a ifano i o latou luma le poto o e e atamamai, ma o le malamalama o e e faautauta o le a oo ina noa.
10 Aua o loʼu aAgaga o le a Ou efaamalamalamaina ai i latou, ma o loʼu imana o le a Ou faailoa atu ai ia te i latou mealilo o loʼu loto—ioe, o mea lava ia e lei vaaia e omata, pe ua faalogoina e taliga, pe ua ulu ifo i totonu o le loto o le tagata.
11 O maʼua, o Iosefa Samita, Laitiiti, ma Sini Rikitone, ina o ma i ai ai le Agaga i le aso sefulu ono o Fepuari, i le tausaga o lo tatou Alii e tasi le afe valu selau ma le tolusefulu-lua—
12 Sa tatalaina o maʼua amata ma faapupulaina o maʼua malamalamaaga e le mana o le eAgaga, ina ia mafai ona vaai ma malamalama i mea a le Atua—
13 O mea lava ia sa mai i le amataga ae lei i ai le lalolagi, o mea sa faauuina e le Tamā, e ala i lona Alo e Toatasi na Fanaua, o lē sa i ai i le loto o le Tamā, mai le aamataga lava;
14 O lē ma te molimau atu ai; ma o le mau ma te molimau atu o le atoatoaga lea o le talalelei a Iesu Keriso, o lē o le Atalii, o lē na ma vaai i ai ma lē na matou afetautalatalaaʼi i le efaaaliga vaaia faalelagi.
15 Aua aʼo ma faia le galuega o le afaaliliuga, lea na tofia mai e le Alii ia te i maʼua, sa ma oo mai i le fuaiupu luasefulu-iva o le mataupu lima o le Ioane, lea sa tuu mai ia te i maʼua e faapea—
16 O loo tautala e uiga i le toetutu mai o e ua oti, e faatatau ia te i latou o e o le a afaalogo i le siufofoga o le eAtalii o le Tagata:
17 Ma o le a tutulai mai; o i latou o e na faia amea lelei, i le etoetutu mai o e iamiotonu; ma o i latou o e na faia mea leaga, i le toetutu mai o e amioletonu.
18 O lenei mea na oo mai ai ia te i maʼua le ofo, aua sa tuuina mai ia te i maʼua e le Agaga.
19 Ma aʼo ma amanatunatu loloto i nei mea, sa paʼi mai le Alii i mata o o maʼua malamalamaaga ma sa tatalaina, ma sa susulu faataamilo mai le mamalu o le Alii.
20 Ma sa ma vaaia le amamalu o le Alo, i le lima etaumatau o le iTamā, ma ua maua lona atoatoa;
21 Ma sa ma vaai i aagelu paia, ma i latou o e ua efaapaiaina i luma o lona nofoaalii, o loo tapuai atu i le Atua, ma le Tamai Mamoe, o e ua itapuai atu ia te ia e faavavau, faavavau lava.
22 Ma o lenei, ina ua mavae le tele o molimau ua tuuina mai e uiga ia te ia, o le amolimau mulimuli lenei, i molimau uma, ma te tuu atu e uiga ia te ia: O loo esoifua o ia!
23 Aua sa ma avaai ia te ia, i le lima taumatau lava o le eAtua; ma sa ma faalogo i le leo o molimau mai o ia o le Toatasi na iFanaua e le Tamā—
24 E faapea e mai ia te aia, ma ala mai ia te ia, ma o ia, ua i ai elalolagi ma na foafoaina, ma o e ua nonofo ai o iatalii ma afafine fanauina mo le Atua.
25 Ma sa ma vaai foi i le mea lenei, ma molimau ai, e i ai se aagelu a le Atua o lē sa i le pule i luma o le Atua, o lē sa fouvale i le Alo e Toatasi na Fanaua o lē sa pele i le Tamā ma o lē sa i le loto o le Tamā, sa lafo ifo i lalo mai luma o le Atua ma le Alo,
26 Ma sa taʼua o le Malaia, aua sa tutulu le lagi ona o ia—o ia o aLusifelo, o se atalii o le taeao.
27 Ma sa ma vaaia, ma faauta, ua apaʼū o ia! ua paʼū, o se atalii lava o le taeao!
28 Ma aʼo ma i ai pea i le Agaga, sa poloaiina i maʼua e le Alii e tatau ona ma tusi le faaaliga vaaia; aua na ma vaaia Satani, le agata tuai lena, le etiapolo lava, o lē na ifouvale faasaga i le Atua, ma saili e aveese le malo o lo tatou Atua ma lana Keriso—
29 O le mea lea, ua sii ataua ai o ia i le au paia a le Atua, ma siʼo faataamilo i latou.
30 Ma sa ma vaai i se faaaliga vaaia i mafatiaga o i latou o e na sii taua i ai o ia ma faatoilaloina, aua sa faapea ona oo mai o le siufofoga o le Alii ia te i maʼua:
31 Ua faapea ona fetalai mai o le Alii e faatatau ia te i latou uma o e ua latou iloa loʼu mana, ma sa faia ia latou mauaina, ma ua latou tuu i latou lava ia afaatoilaloina e ala i le mana o le tiapolo, ma faafitia le upumoni ma tetee i loʼu mana—
32 O i latou ia o i latou o e o aatalii o le emalaia, o e Ou te fai atu ai sa sili atu mo i latou pe a na lē fananau mai;
33 Aua o i latou o ni ipu o le toasa, ua tuu-malaia e mafatia i le toasa o le Atua, faatasi ma le tiapolo ma ana agelu i le faavavau;
34 E faatatau lea i e na Ou fai atu ai ua leai se afaamagalogaina i le lalolagi lenei po o le lalolagi a sau—
35 Aua ua latou afaafitia le Agaga Paia ina ua uma ona latou mauaina, ma ona ua latou faafitia le Atalii Fanaua e Toatasi o le Tamā, ona ua latou efaasatauroina o ia ia te i latou lava ma tuu o ia e faamaasiasia i luma o tagata.
36 O i latou ia o e o le a o ese atu i le alepa afi ma le teiō, faatasi ma le tiapolo ma ana agelu—
37 Ma nao i latou ia o e o le a oo i ai i luga le mana o le aoti faalua;
38 Ioe, e moni, nao i alatou lava ia o e o le a lē togiolaina i le taimi tatau ai a le Alii, pe a mavae mafatiaga o lona toasa.
39 Aua o i latou uma e totoe o le a afaatutulai mai i le etoetutū mai o e ua oti, e ala i le manumalo ma le mamalu o le iTamai Mamoe, o lē na fasia, o lē na i ai i le loto o le Tamā ae lei faia lalolagi.
40 Ma o le atalalelei lenei, o tala fiafia ia, na molimau mai e le siufofoga mai le lagi ia te i maʼua—
41 E faapea na afio mai o ia i le lalolagi, o Iesu lava, e afaasatauroina mo le lalolagi, ma etauave agasala a le ilalolagi, ma ofaapaia le lalolagi, ma ufaamamā mai amioletonu uma;
42 Ina ia mafai ona afaaolaina e ala ia te ia i latou uma o e na tuu e le Tamā i lona mana ma faia e ia;
43 O lē ua faamamaluina le Tama, ma laveai galuega uma a ona aao, vagana ai atalii na o le malaia o e ua faafitia le Alo ina ua uma ona faaali mai o ia e le Tamā.
44 O le mea lea, e laveai e ia tagata uma vagana ai i latou na—o le a latou o ese atu i le afaasalaga etumau-faavavau, o le faasalaga lea e lē gata, o le faasalaga faavavau lea, e nonofotupu faatasi ma le itiapolo ma ana agelu i le faavavau, i le mea e lē mamate ai o latou oīlo, ma lē mate ai le afi, o lo latou mafatiaga lea—
45 Ma o lona aiuga, po o lona nofoaga, po o lo latou mafatiaga, e leai se tagata na te iloaina;
46 Pe na faaali mai, pe ua faaali mai, pe o le a faaalia mai i tagata, vagana ai ia te i latou o e o le a fai mo i latou;
47 E ui i lea, o Aʼu, o le Alii, Ou te faaalia atu i le toatele i se faaaliga vaaia, ae vave ona toe tapunia;
48 O le mea lea, o le iuga, o le lautele, o le maualuga, o le aloloto, ma lona pagatia, latou te lē malamalama i ai, po o soo se tagata foi vagana ai i latou o e ua efaauuina mo lenei itaʼusalaga.
49 Ma sa ma faalogoina le siufofoga, ua fetalai mai: Ia tusi le faaaliga vaaia, aua faauta, o le iuga lenei o le faaaliga vaaia e uiga i mafatiaga o e e lē amioatua.
50 O lenei foi ma te molimau atu—ona sa ma vaai ma faalogoina, ma o le amolimau lenei o le talalelei a Keriso e faatatau ia te i latou o e o le a tutulai mai i le etoetutu mai o e amiotonu—
51 O i latou ia o i latou o e na taliaina le molimau ia Iesu, ma atalitonu i lona suafa ma epapatiso e tusa ma le iala o lona tanuga, i le otanumia lea i totonu o le vai i lona suafa, ma e tusa lenei ma le poloaiga na tuuina mai e ia—
52 Ina ia mafai, e ala i le tausia o poloaiga, ona afufuluina ma efaamamaina i latou mai ia latou agasala uma, ma maua le Agaga Paia e ala i le faaee o ilima o ia o lē ua ofaauuina ma faamauina i lenei umana;
53 Ma e e manumalo e ala i le faatuatua, ma ua afaamauina e le eAgaga Paia o le folafolaga, lea e liligi mai e le Tamā i luga o i latou uma o e amiotonu ma faamaoni.
54 O i latou ia o i latou o e o le ekalesia a le aUlumatua.
55 O i latou ia o i latou ua tuu atu i ai e le Tamā amea uma i o latou lima—
56 O i latou ia o i latou o e o afaitaulaga ma tupu, o e ua mauaina lona atoatoa, ma lona mamalu;
57 Ma o afaitaulaga a le Silisili Ese, e tusa ma le faatulagaga a Mekisateko, lea sa tusa ma le faatulagaga a eEnoka, lea sa tusa ma le ifaatulagaga a le Atalii e Toatasi na Fanaua.
58 O le mea lea, e pei ona tusia, o i latou o ni aatua, o eatalii lava o le iAtua—
59 O le mea lea, o amea uma e a i latou, pe o le ola po o le oti, po o mea o i ai nei, po o mea o le a oo mai, o mea uma e a i latou, ma o i latou e a Keriso, ma o Keriso e a le Atua.
60 Ma o le a latou amanumalo i mea uma.
61 O le mea lea, ia lē tuu ai i se tagata e avivii ona o le tagata, ae ia tuu atu ia te ia e evivii ona o le Atua, o lē o le a ifaatoilaloina fili uma i lalo o ona vae.
62 O i latou ia o le a anonofo i eluma o le Atua ma lana Keriso e faavavau faavavau lava.
63 O i alatou ia o e o le a ia aumai faatasi ma ia, pe a eafio mai o ia i ao o le lagi e inofotupu i le lalolagi i luga o lona nuu.
64 O i latou ia o e o le a mauaina se vaega i le auluai toetutu.
65 O i latou ia o e o le a tutulai mai i le atoetutu mai o e amiotonu.
66 O i latou ia o e e o mai i le aMauga o eSiona, ma i le aai o le Atua soifua, le nofoaga faalelagi, e sili ona paia i aai uma.
67 O i latou ia o e na o mai i se ʼau o agelu e lē mafaitaulia, i le faapotopotoga ma le ekalesia aoao a aEnoka, ma a le eUlumatua.
68 O i latou ia o e o o latou igoa ua atusia i le lagi, i le mea o afifio ai le Atua ma Keriso o le efaamasino o tagata uma.
69 O i latou ia o e o atagata amiotonu ua efaaatoatoaina e ala ia Iesu le puluvaga o le ifeagaiga fou, o lē na faia lenei otogiola ua atoatoa e ala i le faamaligiina o lona lava utoto.
70 O i latou ia o e o o latou tino ua aselesitila, o e o lo latou emamalu o lena o le ila, le mamalu lava lea o le Atua, le silisili i tagata uma, o lē o lona mamalu ua tusia e faapea ua faatusa i le la o le vanimonimo.
71 O lenei foi, sa ma vaai i le lalolagi aterasitila, ma faauta ma tagai, o i latou ia o e ua o o le terasitila, o e o lo latou mamalu ua ese mai le mamalu o le ekalesia a le Ulumatua o e ua mauaina le atoatoa o le Tamā, e pei lava ona ese le mamalu o le emasina mai le la i le vanimonimo.
72 Faauta, o i latou ia o e na oti e aaunoa ma le etulafono;
73 Ma o i latou foi o e o aagaga o tagata sa taofia i le efalepuipui, o e na asia e le Alo, ma italai atu le otalalelei ia te i latou, ina ia mafai ona faamasinoina i latou e tusa ma tagata i la le tino;
74 O e sa lē taliaina le amolimau ia Iesu i la le tino, ae mulimuli ane taliaina.
75 O i latou ia o tagata mamalu o le lalolagi, o e na faatauasoina i le faitogafiti o tagata.
76 O i latou ia o e e maua i lona mamalu, ae lē o lona atoatoa.
77 O i latou ia o e e mauaina luma o le Alo, ae lē o le atoatoa o le Tamā.
78 O le mea lea, o i latou o ni tagata atino terasitila, ae lē o ni tagata tino selesitila, ma e ese i le mamalu e pei ona ese le masina mai le la.
79 O i latou ia o e sa lei atotoa i le molimau ia Iesu; o le mea lea, latou te lē maua le pale i luga o le malo o lo tatou Atua.
80 Ma o lenei, o le faaiuga lenei o le faaaliga vaaia o le terasitila na ma vaai i ai, lea na poloaiina i maʼua e le Alii e tusi aʼo maʼua i ai pea i le Agaga.
81 O lenei foi, sa maʼua vaai i le mamalu o le atelesitila, le mamalu lea o le maualalo, e pei lava ona ese le mamalu o fetu mai le mamalu o le masina i le vanimonimo.
82 O i latou ia o e sa lē taliaina le talalelei a Keriso, po o le amolimau ia Iesu.
83 O i latou ia o e ua lē faafitia le Agaga Paia.
84 O i latou ia o e ua lafo i lalo i aseoli.
85 O i latou ia o e o le a lē togiolaina mai le atiapolo seia oo mai le etoetutu mulimuli, seia maeʼa ona faia e le Alii, o Keriso lava le iTamai Mamoe, lana galuega.
86 O i latou ia o e e lē mauaina lona atoatoa i le lalolagi faavavau, ae o le Agaga Paia e ala atu i le auaunaga a le terasitila;
87 Ma le terasitila e ala i le aauaunaga a le selesitila.
88 Ma e maua foi e le telesitila mai asiasiga a agelu o e ua tofia e auauna mo i latou, po o e ua tofia e avea ma agaga auauna mo i latou; ona o le a avea i latou ma suli o le olataga.
89 Ma sa faapea ona ma vaai, i le faaaliga vaaia faalelagi, i le mamalu o le telesitila, lea ua sili mamao atu i malamalamaaga uma;
90 Ma e leai se tagata ua iloaina vagana o ia o lē ua faaali i ai e le Atua.
91 Ma sa faapea ona maʼua vaai i le mamalu o le terasitila lea ua silisili atu i mea uma i le mamalu o le telesitila, i le mamalu lava, ma i le mana, ma i le malosi, ma i le puleʼaga.
92 Ma sa faapea ona ma vaai i le mamalu o le selesitila, lea ua silisili atu i mea uma—le mea ua nofotupu ai le Atua, le Tamā lava lea, i luga o lona nofoalii e faavavau faavavau lava;
93 O lē o luma o lona nofoalii e ifo atu ai mea uma i le afaaaloalo lotomaualalo, ma avatu ia te ia le mamalu e faavavau faavavau lava.
94 O i latou o e e nonofo i ona aluma o le ekalesia lea a le eUlumatua; ma latou te vaai e pei ona vaaia i latou, ma iiloa e pei ona iloa i latou, ona ua latou maua lona atoatoa ma lona oalofa tunoa;
95 Ma na te faia i latou ia atutusa i le mana, ma i le malosi, ma i puleʼaga.
96 Ma o le mamalu o le selesitila ua tasi, e pei lava ona tasi le mamalu o le ala.
97 Ma o le mamalu o le terasitila ua tasi, e pei lava ona tasi le mamalu o le masina.
98 Ma o le mamalu o le telesitila ua tasi, e pei lava ona tasi le mamalu o fetu; ona e pei ona ese le tasi fetu mai le isi fetu i le mamalu, ua faapea foi ona ese le tasi mai le isi i le mamalu i le lalolagi telesitila;
99 Ona o i latou ia o e o lo aPaulo, ma lo Apolo, ma lo Kefa.
100 O i latou ia o e ua fai mai o i latou o ni isi o so se tasi ma ni isi o so le tasi—o ni isi o Keriso, ma ni isi o Ioane, ma ni isi o Mose, ma ni isi o Elaia, ma ni isi o Esaia, ma ni isi o Isaia, ma ni isi o Enoka;
101 Ae sa lē taliaina le talalelei, po o le molimau ia Iesu, po o perofeta, po o le afeagaiga tumau-faavavau.
102 Mulimuli lava i mea uma, o i latou uma ia o e o le a lē faapotopotoina faatasi ma le au paia, e aaveina aʼe i luga i le eekalesia a le Ulumatua, ma taliaina i totonu o le ao.
103 O i alatou ia o e o epepelo, ma faataulaitu, ma imulilulua, ma faitaaga, ma soo se tasi e fiafia i le pepelo ma fai le pepelo.
104 O i latou ia o e e mafatia i le atoasa o le Atua i luga o le lalolagi.
105 O i latou ia o e e mafatia i le atauimasui o le afi e faavavau.
106 O i latou ia o e e lafo i lalo i aseoli ma emafatia i le toasa o le iAtua Malosi Aoao, seia oo i le oatoatoaga o taimi, pe a uma ona ufaatoilalo e Keriso fili uma i lalo o ona vae, ma uma ona ffaaatoatoaina e ia lana galuega;
107 Pe a avaʼe e ia le malo, ma tuu atu i le Tamā, ua lē ponā, ma fetalai atu: Ua Ou manumalo ma ua Ou asolia toatasi le esoligavine, le soligavine lava lea o le mataʼutia tele o le toasa o le Atua Malosi Aoao.
108 Ona faapale ai lea o ia i le pale o lona mamalu, e afio i luga i le anofoalii o lona mana e nofotupu e faavavau faavavau lava.
109 Ae faauta, ma tagai, sa ma vaai i le mamalu ma e e nonofo i le lalolagi telesitila, sa pei ona lē mafaitaulia i latou e pei o fetu i le vanimonimo o le lagi, pe e pei o le oneone i luga o le matafaga;
110 Ma faalogoina le siufofoga o le Alii ua fetalai mai: O i latou uma nei o le a tootuli tulivae, ma o le a atautino atu e laulaufaiva uma ia te ia o lē ua afio i luga o le nofoalii e faavavau ma faavavau lava;
111 Ona o le a faamasinoina i latou e tusa ma a latou galuega, ma o le a maua e tagata taitoatasi e tusa ma ana lava agaluega, lana lava puleʼaga, i emaota ua saunia;
112 Ma o le a avea i latou ma auauna a le Silisili Ese; ae o le amea e eafio ai le Atua ma Keriso, e lē mafai ona latou o atu i ai, i le atu o lalolagi e lē uma.
113 O le faaiuga lenei o le faaaliga vaaia na ma vaai i ai, lea na poloaiina i maʼua e tusi aʼo ma i ai pea i le Agaga.
114 Ae ua amaoaʼe lava ma ofoofogia galuega a le Alii, ma emealilo o lona malo na faaali mai e ia ia te i maʼua, ua silisili mamao atu i malamalamaaga uma i le mamalu, ma i le malosi, ma i le puleʼaga;
115 Ia na ia poloaiina i maʼua e lē tatau ona ma tusia aʼo ma i ai pea i le Agaga, ma ua lē afaatagaina mo se tagata ia tautala i ai;
116 Pe amafai foi e le tagata ona faailoa atu i latou, aua ua nao le mana lava o le Agaga Paia, lea e faaee e le Atua i luga o i latou o e e alolofa ia te ia, ma faamamā i latou lava i ona luma, e vaaia ma emalamalama ai;
117 Ia i latou e tuu atu i ai e ia lenei avanoa o le vaai ma le iloaina mo i latou lava;
118 Ina ia mafai ona latou gafatia ona luma i le lalolagi o le mamalu, e ala i le mana ma faaaliga a le Agaga, aʼo i ai i la le tino.
119 Ma ia i ai i le Atua ma le Tamai Mamoe le mamalu, ma le viiga, ma le puleʼaga e faavavau ma faavavau lava. Amene.


text:
ATA MAI I ASO UA MAVAE
Aristotle
I LE silia i le 2,300 tausaga ua mavae, e telē se sao na faia e Aristotle i le faasaienisi ma filosofia. A o faagasolo tausaga, na faaauau ona naunau tagata i manatu, tusitusiga, ma saʻiliʻiliga a Aristotle. Na tusi se polofesa o le talafaasolopito o James MacLachlan: “E toetoe 2,000 tausaga na taaʻina ai mafaufau o tagata i le atu Europa i aʻoaʻoga a Aristotle e faatatau i le natura o mea.” Sa taaʻina foʻi aʻoaʻoga a le lotu Katoliko, Porotesano, faapea le lotu Isalama i manatu o Aristotle.
E Tele Mataupu sa Fiafia i ai o Ia
Na tusi Aristotle e faatatau i le suʻesuʻega i le vanimonimo, paiolo, tapulaa i amioga, gagana, tulafono, faamatalaga e faamaonia ai le moni o se mea, malosiaga o maneta e pipii ai mea, suʻesuʻe faamaoniga o le iai moni o se mea, fegaoioiaʻiga o mea, mea e maua ai le faamalieina, solo, faapolotiki, suʻesuʻeina o le mafaufau, tomai e faaaogā ai gagana ma isi mataupu, faapea lona talitonuga e leai se vaega o le tagata e ola pea pe a oti o ia. Ae o mataupu na sili ona lauiloa ai Aristotle, o ana suʻesuʻega i le paiolo ma faamaoniga o le iai moni o se mea.
Na faalagolago tagata atamamai Eleni anamua i o latou tomai e mātau ai le tulaga o mea, faia faaiʻuga, ma le tomai e faamaonia ai le iai moni o se mea, ina ia faamatala ai le lalolagi. E amata a latou suʻesuʻega i mea moni. Na latou talitonu pe afai e latou te iloiloina lelei na mea moni, ona mafai lea ona latou faia ni faaiʻuga saʻo.
E faavae mai i lenā auala na latou faia ai le tele o faaiʻuga talafeagai, ma o se tasi o na faaiʻuga o le iloaina lea o le auala e gaoioi ai mea i le vateatea. Peitaʻi, sa gata lo latou iloa i mea na latou vaaia, o se faafitauli sa taʻitaʻisesēina ai le toʻatele o tagata atamamai e aofia ai Aristotle. O se faataʻitaʻiga, na latou talitonu na faataamilo paneta ma fetu i le lalolagi. I lenā taimi, sa manatu i lenā talitonuga o se mea moni. Ua taʻua i le tusi The Closing of the Western Mind: “E foliga mai o o latou manatu ma mea na latou iloa, ua faamaonia ai le talitonuga Eleni o le lalolagi o loo i le ogatotonu o le vateatea.”
E itiiti aafiaga o lenā manatu sesē pe ana faapea e gata ai i le faasaienisi. Ae e lē o le tulaga lenā sa iai.
Ua Talia e le Talitonuga Katoliko Aʻoaʻoga a Aristotle
I atunuu Kerisiano i Europa i le vaitau pe tusa o le 500 T.A. agaʻi i le 1500 T.A., na taliaina ai e le lautele nisi o aʻoaʻoga a Aristotle e faapea e moni. Na tupu lea tulaga ina ua uma ona faaaofia e faiaʻoga o le Katoliko Roma e pei o Thomas Aquinas (pe tusa o le 1224-1274) tusitusiga a Aristotle i a latou aʻoaʻoga. O lea, na avea ai o se vaega o aʻoaʻoga a le Katoliko le manatu o Aristotle, e tumau pea le lalolagi i le ogatotonu o le vateatea. Na taliaina foʻi lenā aʻoaʻoga e taʻitaʻi lotu Porotesano e pei o Calvin ma Luther, ma faapea mai e ōgatusa ma le Tusi Paia lenā aʻoaʻoga.
Na taliaina ai e le lautele nisi o aʻoaʻoga a Aristotle e faapea e moni
Na taʻua e le tusitala o Charles Freeman: “Na faigatā ona iloa le eseesega o [aʻoaʻoga a Aristotle] ma aʻoaʻoga a le Katoliko.” Na iai manatu e faapea na liliu e Aquinas ia Aristotle i le talitonuga Katoliko. Ae o le mea moni na tusi Freeman, “na liliu Aquinas i talitonuga a Aristotle,” ma e foliga mai o le mea foʻi lenā na tupu i le lotu. Ae e iai sē na suʻesuʻeina le vateatea ma o se tagata tomai i le matematika e igoa iā Galileo, na ia faailoa atu ana saʻiliʻiliga e faapea e faataamilo le lalolagi i le lā. O le iʻuga, na ave Galileo i luma o le faamasinoga a le lotu, ma faamalosia o ia ina ia lafoaʻi ona talitonuga. * Na iloa e Aristotle o loo alualu pea i luma le poto faasaienisi, ma e mafai ona toe suia. Maumau pe ana faapena foʻi manatu o lotu!
^ pala. 11 Mo nisi faamatalaga i le mataupu “Galileo’s Clash With the Church,” tagaʻi i le lomiga o le Awake! o Aperila 22, 2003, ma le mataupu “Ata Mai i Aso ua Mavae—Galileo,” i le Ala Mai! o Iuni, 2015.


text:
Aoao Atu i le Ala a le Faaola
Manatunatu mo sina taimi i mea e te iloaina e uiga i le Faaola. O mafai ona e vaai atu faalemafaufau ia te Ia—faatasi ai ma Ona soo o loo potopoto ma siomia o Ia? O mafai ona e vaaia o Ia o aoao atu le motu o tagata i tafatafa o le Sami o Kalilaia po o fetalai patino atu foi i le fafine i le vaieli? O le a se mea o e matauina e uiga i Lana ala e aoao atu ai ma le taitaiga? Sa faapefea ona Ia fesoasoani i isi e aoao, tuputupu ae faaleagaga, ma liua ai i Lana talalelei?
Sa alofa o Ia ia te i latou, tatalo mo i latou, ma auauna atu ia i latou e le aunoa. Sa Ia maua avanoa e mafuta ai ma i latou ma faailoa atu i ai Lona alofa. Sa Ia silafia mea sa latou fiafia i ai, o faamoemoega, ma o latou faanaunauga, ma mea sa tutupu i o latou olaga.
Sa Ia silafia pe o ai i latou ma tagata sa mafai ona avea ai i latou. Sa Ia maua ni auala tulaga ese e fesoasoani ai ia te i latou e aoao ai ma tuputupu ae —o auala e mo na o i latou lava. Ina ua fememea’i i latou, sa lei fiu o Ia ae sa faaauau pea ona alofa ia te i latou ma auauna atu i ai.
Sa Ia saunia o Ia lava e aoao atu e ala i le faaaluina o se taimi e tatalo ai na o Ia ma anapogi. I aso taitasi, i taimi paganoa, sa Ia saili atu ai i le taitaiga a Lona Tama Faalelagi.
Sa Ia faaaogaina tusitusiga paia e aoao atu ai ma molimau atu ai e uiga i Lana misiona. Sa Ia aoao atu tagata e mafaufau i tusitusiga paia mo i latou lava, ma faaaoga e sue ai tali i a latou lava fesili. Sa mu o latou loto i totonu o i latou a o Ia aoao atu le afioga a le Atua i le mana ma le pule, ma sa latou iloaina mo i latou lava e moni ia tusitusiga paia.
Sa Ia faamatalaina tala faigofie, o faataoto, ma faataitaiga moni o le olaga ia sa latou malamalama ai. Sa fesoasoani o Ia ia latou iloa lesona o le talalelei i mea latou te oo i ai i latou lava faapea foi i le lalolagi o loo siomia ai i latou. Sa Ia fetalai e uiga i faigafaiva, o le fanau mai, ma le galulue ai i faatoaga. Ina ia aoao atu e uiga i le fetausia’i, sa Ia faamatalaina tala e uiga i mamoe na leiloloa. Ina ia aoao atu i Ona soo e faalagolago i le alofa mutimutivale o le Tama Faalelagi, sa Ia uunaia i latou e “mafaufau i lili o le vao.”
Sa Ia faia fesili na mafua ai ona latou mafaufau ma lagonaina i o latou loto. Sa matuai fiafia lava o Ia i a latou tali ma sa olioli i le faaalia o lo latou faatuatua. Na Ia tuuina atu ia i latou avanoa e fai atu ai a latou fesili ma faasoa atu lo latou malamalamaaga, ma sa Ia tali atu foi i a latou fesili ma faalogologo atu i o latou aafiaga. Ona o Lona alofa, sa latou lagona ai e saogalemu lo latou faasoaina atu o o latou mafaufauga ma o latou lagona patino.
Na Ia valaaulia i latou e molimau atu, ma a o latou faia, sa pa’i atu le Agaga i o latou loto. “A o outou pe se a la outou upu ia te au po o ai?” Na Ia fesili ai. A o tali atu Peteru, sa faamalosia lana molimau: “O Oe o le Keriso, o le Alo o le Atua soifua.”
Sa Ia faatuatuaina i latou, saunia i latou, ma tuu atu ia i latou ia tiutetauave e aoao atu, faamanuia, ma auauna atu i isi. “O atu ia outou i le lalolagi uma, ina tala’i atu ai le talalelei i tagata uma lava,” sa Ia poloaiina ai i latou. O Lona faamoemoega o le fesoasoani lea ia i latou ia liua e ala i la latou auaunaga i isi.
Sa Ia valaaulia i latou e galulue i le faatuatua ma ola ai i upumoni sa Ia aoao atu. I Ana aoaoga uma lava, sa Ia taulai atu i le fesoasoani atu i Ona soo e ola ai i le talalelei ma o latou loto atoa. Ina ia ausia lenei mea, sa Ia tuuina atu avanoa ia i latou e aoao ai e ala i aafiaga mamana. Ina ua afio atu o Ia i tagata sa Nifae, sa Ia valaaulia i latou e o atu taitoatasi ia te Ia, ina ia latou vaai, pa’i atu, ma iloa ai o Ia mo i latou lava. Ina ua Ia lagona e lei malamalama atoatoa i latou i Lana savali, o lea sa Ia valaaulia ai i latou e o i o latou aiga, ma saunia i latou lava e toe foi mai e aoao atili.
I taimi uma lava, o Ia o lo latou faataitaiga ma le faiaoga. Sa Ia aoaoina i latou e tatalo e ala i lo latou tatalo faatasi. Sa Ia aoaoina i latou e alolofa ma auauna atu e ala i Lona alofa ma auauna atu ia te i latou. Sa Ia aoaoina i latou i le auala e aoao atu ai Lana talalelei i le ala na Ia aoao atu ai.
Ua manino lava, o le ala a le Faaola e aoao atu ai e ese mai le ala a le lalolagi.
O lona uiga la, o lou valaauga paia lenei—ia aoao atu e faapei ona sa aoao mai e le Faaola. A e faia, o le a faaavanoaina e talavou o latou loto mo le fatu o le talalelei ina ia totoina, ia malena a’e, ma ia ola. O le a taunuu atu ai i le liua—o le sini tupito lea o lou aoao atu. A o e fesoasoani i talavou ia liua, ua e fesoasoani ia i latou e sauniuni e mulimuli i le Faaola i o latou olaga —ia ulu atu ma le agavaa i le malumalu, ia maua le Perisitua Mekisateko, auauna atu i misiona, osia feagaiga paia, tausia ni aiga amiotonu, ma fausia le malo o le Atua i le lalolagi uma. Oka la le maoae o lou olioli!


text:
SUIA E LE TUSI PAIA OLAGA
Ua Ou Iloa Nei e Mafai Ona Ou Fesoasoani i Isi Tagata
TAUSAGA FANAU: 1981
ATUNUU: KUATEMALA
TALAAGA: OLAGA FAIGATĀ
OLAGA SA IAI:
Sa ou fanau i Acul, o se nuu maotua i atumauga i sisifo o Kuatemala. O loʻu aiga e tupuga mai i tagata Ixil, o se ituaiga e tupuga mai i tagata Maya. Ou te tautala i le gagana Sipaniolo faapea le gagana a lo matou lava ituaiga. Na fetaui lelei uluaʻi tausaga o loʻu olaga ma le vaitaimi o fetauaʻiga i le va o ituaiga i Kuatemala lava ia, lea sa iai mo le 36 tausaga ma na tele ai faiga sauā. E toʻatele tagata Ixil na maliliu ai i lenā taimi.
I le fā o oʻu tausaga, na ou tauaso ai ina ua pa faafuaseʻi se tamaʻi pomu na taaloalo ai loʻu uso e fitu tausaga. E faanoanoa ona na uma ai le ola o si oʻu uso. Mulimuli ane, sa ou auai i se aʻoga mo tamaiti tauaso i le taulaga o Kuatemala, ma na ou aʻoaʻoina ai le gagana Patupatu (Braille). I le aʻoga, ou te leʻi iloa le māfuaaga na faasā ai e faiaʻoga ona ou talanoa i isi tamaiti, ma sa ʻalofia aʻu e tamaiti. Sa ou lagona i taimi uma le tuua toʻatasi, ma sa ou tulimataʻia masina e lua o tausaga taʻitasi ia e mafai ai ona ou alu i le fale e mafuta ma loʻu tinā, o sē e agalelei ma alofa i taimi uma. E faanoanoa ona na maliu o ia i le sefulu o oʻu tausaga. Sa ou matuā mafatia, ona sa ou manatu e na o le pau lea o le tagata i le lalolagi e alofa iā te aʻu.
I le 11 o oʻu tausaga, na ou toe foʻi ai i loʻu nuu ma nonofo faatasi ma loʻu ʻafa uso ma lona aiga. Sa latou tausia oʻu manaʻoga faaletino, ae e leʻi mafai ona fesoasoani mai iā te aʻu i le itu tau faalogona. O nisi taimi sa ou tagi atu i le Atua: “Aiseā ua oti ai loʻu tinā? Aiseā ua ou tauaso ai?” Sa fai mai tagata ua māfua nei mala ona o le finagalo o le Atua, ma na ou manatu ai e lē alofa mai le Atua ma e faaituʻau. Sa ou fia pule i loʻu ola, ae na pau le māfuaaga ou te leʻi pule ai i loʻu ola ona ou te leʻi maua se auala e faia ai faapea.
Sa ou mafatia i le itu i le tino ma tau faalogona ona o loʻu tulaga o se tauaso. O nisi taimi sa faileagaina aʻu e tagata i le itu taufeusuaʻiga. Ou te leʻi lipotiina nei faiga faasolitulafono ona na ou manatu e leai se isi e amanaʻia aʻu. Sa seāseā talanoa mai tagata iā te aʻu, ma ou te leʻi talanoa foʻi i se tasi. Sa ou mafatia ma ʻalofia le auaufaatasi ma tagata, ma ou te leʻi maufaatuatuaina se tasi.
SUIA E LE TUSI PAIA LOʻU OLAGA:
I le 13 o oʻu tausaga, na ō mai ai se ulugalii Molimau a Ieova ma talanoa mai iā te aʻu a o fai se mālōlōga i le aʻoga. Sa iai se faiaʻoga i laʻu aʻoga na manatu mamafa i loʻu tulaga, ma na ia talosagaina lea ulugalii ina ia asiasi mai iā te aʻu. Sa faailoa mai e le ulugalii le folafolaga a le Tusi Paia e faapea o le a toetutū mai ē ua maliliu, ma e iai le aso e toe pupula ai ē tauaso. (Isaia 35:5; Ioane 5:28, 29) Sa ou fiafia i mea na la aʻoaʻoina mai, ae sa faigatā ona ou talanoa atu iā i laʻua, ona ou te leʻi masani i le talanoa ma tagata. Peitaʻi, sa la maumauaʻi pea ma le agalelei ma le onosaʻi e asiasi mai ina ia aʻoaʻo aʻu i le Tusi Paia. E silia i le ono maila (10 km) na savavali mai ai lenei ulugalii ma aʻea atumauga ina ia oo mai i le nuu na ou nofo ai.
Sa faamatala mai e loʻu ʻafa uso, o lenei ulugalii e mamā ma lelei o la ofu ae e lē mauʻoa. Peitaʻi, sa la faaalia mai pea le naunau moni iā te aʻu, ma aumai ni nai meaalofa mo aʻu. Sa ou manatu e na o Kerisiano moni lava e faaalia lea ituaiga uiga faataulagaina.
Sa ou suʻesuʻeina le Tusi Paia e ala i le fesoasoani a lomiga i le gagana Patupatu. E ui lava i le itu faalemafaufau sa ou malamalama i mea na ou aʻoaʻoina, ae i le itu taufaalogona, sa iai nisi mea na faigatā ona ou taliaina. O se faaaʻoaʻoga, sa faigatā ona ou talitonu o loo manatu mai le Atua iā te aʻu, pe e mafai e isi ona faaalia mai faalogona o le Atua iā te aʻu. Sa ou malamalama i māfuaaga ua lē taofia ai e Ieova mafatiaga mo se taimi lē tumau, ae sa faigatā ona ou manatu iā te ia o se Tamā e alofa moni. *
O mea na ou aʻoaʻoina mai i le Tusi Paia, sa faasolosolo ona fesoasoani e suia ai oʻu manatu i mea. O se faaaʻoaʻoga, sa ou aʻoaʻoina o loo matuā tigā alofa mai le Atua i ē o loo mafatia. Na fetalai le Atua e faatatau i ona tagata tapuaʻi na sauāina: “Ua ou iloa lava le sauāina o loʻu nuu . . . ua ou iloa puapuaga o loo mafatia ai i latou.” (Esoto 3:7) Ina ua ou talisapaia uiga agaalofa o Ieova, sa uunaʻia ai aʻu e tuuina atu loʻu ola iā te ia. I le 1998, sa ou papatiso ai loa o se Molimau a Ieova.
Pe tusa o le tausaga talu ona ou papatiso, na ou auai ai i se aʻoga mo tagata tauaso, sa faia e lata i le taulaga o Escuintla. Sa iloa e se toeaina i le faapotopotoga i lea vaipanoa, faigatā na feagai ma aʻu i le auai i sauniga a o oʻu nofo ai i lo matou nuu. O le faapotopotoga pito i sili ona lata mai e i le isi itu o atumauga ia sa uia e le ulugalii Molimau lea na faia laʻu suʻesuʻega, ma sa matuā faigatā ona ou oo atu i inā. Ina ia fesoasoani iā te aʻu, na maua e le toeaina se aiga Molimau i Escuintla na malilie ou te alu atu e matou te nonofo faatasi, ma fesoasoani iā te aʻu ina ia auai i sauniga a le faapotopotoga. E oo mai i le asō o loo latou tausia pea aʻu e pei o se tagata o lo latou lava aiga.
E tele faaaʻoaʻoga e mafai ona ou faamatala atu e faatatau i le alofa moni na faaalia mai e tagata o le faapotopotoga iā te aʻu. O nei mea uma ua faamautinoa mai ai, i le avea ai ma Molimau a Ieova, o loo ou aufaatasi ma Kerisiano moni lava.—Ioane 13:34, 35.
AOGĀ IĀ TE AʻU:
Ou te lē o toe lagona le lē aogā ma le leai o se faamoemoe, ae ua tele fuafuaga aogā o loʻu olaga. I le avea ai ma tagata talaʻi faataimi atoa i le galuega tau aʻoaʻoga o le Tusi Paia a Molimau a Ieova, ua ou taulaʻi atu i le aʻoaʻoina o isi i upu moni tāua o le Tusi Paia, nai lo o le taulaʻi atu i mea ua lē mafai ona ou faia. Ua ou maua le faaeaga e auauna o se toeaina i le faapotopotoga, ma faia lauga faale-Tusi Paia i faapotopotoga i le vaipanoa o loo oʻu nofo ai. Ua ou maua foʻi le faaeaga e faia lauga faale-Tusi Paia i tauaofiaga itumalo a Molimau a Ieova, lea e faitau afe tagata e auai ai.
I le 2010, na ou faauu ai mai i le Aʻoga mo Toleniga i le Faiva (lea ua taʻua nei o le Aʻoga mo Tagata Talaʻi o le Malo), sa faia i El Salvador. O lenei aʻoga na sauniunia ai aʻu ina ia faaleleia atili le auala e faatino ai oʻu tiute tauave i le faapotopotoga. O lenei toleniga ua ou lagona ai le matuā tāua ma le alofagia o aʻu e Ieova, o lē e mafai ona faaagavaaina so o se tasi e faia lana galuega.
Na fetalai Iesu: “E sili le fiafia e maua i le foaʻi atu i lo o le talia mai.” (Galuega 20:35) I aso nei, e mafai moni ona ou faapea atu ua ou maua le fiafia. Ua ou iloa nei e mafai ona ou fesoasoani i isi tagata, e ui lava sa ou manatu muamua e lē mafai ona ou faia faapea.
^ pala. 13 Mo nisi faamatalaga e faatatau i le māfuaaga ua lē taofia ai e le Atua puapuaga, tagaʻi i le mataupu e 11 o le tusi O ā Aʻoaʻoga Moni a le Tusi Paia? lomia e Molimau a Ieova.


text:
MATAUPU E FITU
Le Faamoemoe mo Ē Pele ua Maliliu
Pe faapefea ona tatou iloa o le a toe tutū mai ē ua maliliu?
O le ā le finagalo o Ieova i le toe tutū mai o ē ua maliliu?
O ai o le a toe tutū mai?
1-3. O le ā le fili o loo tuliloaina i tatou uma, ma aiseā tatou te lē toe popole ai pe a iloa le aʻoaʻoga a le Tusi Paia?
SEʻI faapea o loo e sola ese mai se fili leaga. E sili atu lona malosi ma lona saosaoa i lo oe. Ua e iloa le lē alofa o lenei fili, auā na e vaaitino a o ia fasiotia nisi o au uō. Ua e fiu e tamoʻe ae o loo latalata mai pea iā te oe. Ua foliga mai ua leai se mea e mafai ona fai. Peitaʻi, ua tulaʻi faafuaseʻi ane se tagata i ou autafa e laveaʻi iā te oe. E sili atu lona malosi na i lo lou fili, ma ua fai mai e fesoasoani iā te oe. Ioe, ua teʻa lou popole!
2 I se uiga talitutusa, e iai se fili o loo tuliloaina oe. O loo ia tuliloaina foʻi i tatou uma lava. E pei ona tatou aʻoaʻoina i le mataupu ua mavae, ua taʻua e le Tusi Paia le oti o le fili. E leai se isi e mafai ona sao mai i lenei fili. Ua tatou vāai a o aveesea e lenei fili ola o ē pele iā i tatou. Ae e sili atu le malosi o Ieova i lo le oti. O ia o le Atua alofa o Lē laveaʻi iā te i tatou, ma ua iai faamaoniga e mafai ona ia manumalo i lenei fili. Ua ia folafola mai o le a ia faaumatia e faavavau le oti. Ua aʻoaʻo e le Tusi Paia: ʻO le a faaumatia le fili mulimuli, o le oti lea.’ (1 Korinito 15:26) Maʻeu se tala fiafia!
3 Seʻi o tatou tilofaʻia aafiaga e oo mai pe a maliu sē e pele iā i tatou. O le faia faapea, o le a tatou malamalama ai i se mea tāua e faafiafia loto. Na folafola e Ieova e toe soifua mai ē ua maliliu. (Isaia 26:19) O le a toe tutū mai i latou. O le faamoemoe lenā o le toe tū.
PE A MALIU SĒ E PELE
4. (a) E ala iā Iesu, e faapefea ona tatou iloa le silafaga a Ieova pe a maliu se tagata? (e) O ai na māfana la latou mafutaga ma Iesu?
4 Po ua maliu se tagata e te alofa i ai? E lē mafaamatalaina le tigā ma le ootia o o tatou faalogona. O taimi faapena e ao ai ona tatou saʻili i le Tusi Paia mo se faamāfanafanaga. (Faitau le 2 Korinito 1:3, 4.) Ua faailoa mai i le Tusi Paia le silafaga a Ieova ma Iesu e uiga i le oti. O Iesu lea na faailoaina mai lona Tamā, na malamalama lelei i tigā o le oti. (Ioane 14:9) A o iai i Ierusalema, na masani ona asiasi atu Iesu iā Lasalo ma ona tuafāfine o Maria ma Mareta, i le aai na lata ane o Petania. Na māfana la latou mafutaga. Fai mai le Tusi Paia: “E alofa Iesu iā Mareta, ma lona uso, ma Lasalo.” (Ioane 11:5) Ae na maliu Lasalo e pei ona tatou iloa i le mataupu ua teʻa.
5, 6. (a) O ā lagona o Iesu a o faatasi atu i aiga ma uō faavauvau o Lasalo? (e) Aiseā e lelei ai mo i tatou le faavauvau o Iesu?
5 O ā lagona o Iesu ina ua maliu lana uō? Fai mai le tala, na faatasi atu Iesu i aiga ma uō faavauvau o Lasalo. Na matuā ootia Iesu ina ua silasila atu iā i latou. “Ona ōi ai lea ma ua ootia lona finagalo.” E lē gata i lea, fai mai le tala na ʻtagi Iesu.’ (Ioane 11:33, 35) Pe na faanoanoa Iesu ona e leai sona faamoemoe? E leai. Na silafia e Iesu e iai le mea mataʻina o le a tupu. (Ioane 11:3, 4) Ae ui i lea, na ootia lava Iesu i faanoanoaga e māfua i le maliu o se tasi.
6 E iai le itu e lelei ai le faavauvau o Iesu. Ua tatou iloa ai, e lē fiafia Iesu ma lona Tamā o Ieova i le oti. E mafai ona faatoʻilaloina e Ieova le Atua le fili lenei! Seʻi tatou vaai i le mea na faia e Iesu e ala i le mana o le Atua.
“LASALO E, INĀ SAU IA I FAFO!”
7, 8. Aiseā atonu na manatu ai tagata ua leai se isi mea e mafai ona fai iā Lasalo, a o le ā le mea na faia e Iesu?
7 Na teu Lasalo i se ana, ma na fetalai atu Iesu e aveese le maa na pupuni ai le gutu o le ana. E leʻi manaʻo i ai Mareta auā ua atoa aso e fā talu ona maliu Lasalo, ma e lē taumatea ua amata ona manogi lona tino. (Ioane 11:39) I le manatu o tagata, ua leai se isi mea e mafai ona fai.
8 Ona fuli ese lea o le maa ma ua alaga atu Iesu: “Lasalo e, inā sau ia i fafo!” Ona ā lea? “Ona sau ai lea i fafo o le tagata na oti.” (Ioane 11:43, 44) Maʻeu le olioli o tagata! Na iloa e tuafāfine, tauaiga, uō ma tuaoi o Lasalo ua oti o ia. Ae faauta, ua toe soifua mai Lasalo o lē e pele iā i latou! Atonu na faigatā ona latou talitonu i le mea ua tupu. Peitaʻi, e lē taumatea na latou feasogi fiafia iā Lasalo. Ioe, ua toʻilalo le oti!
9, 10. (a) Na faapefea ona faailoa mai e Iesu Lē e ana le mana lea na ia toe faatūina ai Lasalo? (e) O ā aogā o le faitau i tala a le Tusi Paia i le toe tū?
9 E leʻi fetalai Iesu na ia faia lenei vavega ofoofogia i sona lava malosi. I lana tatalo a o leʻi valaau atu iā Lasalo, na taʻua manino ai e Iesu o le mana o Ieova na māfua ai ona toe tutū mai tagata. (Faitau le Ioane 11:41, 42.) E lē na o Lasalo na toe faatūina e ala i le mana o Ieova. O loo taʻua i le Tusi Paia isi tagata e toʻavalu na toe tutū e ala i vavega. * O se mea faagaeeloto le faitau ma suʻesuʻe i nei tala. Ua tatou iloa ai e lē faailogatagata le Atua auā na ia faatutūina ē matutua ma ē iti, o tane ma fafine, o tagata Isaraelu ma tagata o nuu ese. Maʻeu le fiafia o tagata, e pei ona taʻua i nei tala! O se faaaʻoaʻoga, na “matuā olioli” mātua o se teineitiiti ina ua toe faatūina o ia e Iesu. (Mareko 5:42) Ioe, e lē galo iā i latou le mea lelei ua faia e Ieova mo i latou.
10 Ae na toe maliliu ē na faatutūina e Iesu. Po o lona uiga la, e leai se aogā na toe faatutūina ai i latou? E leai. O tala nei a le Tusi Paia ua faamaonia ai upu moni tāua, ma tatou maua ai le faamoemoe.
MEA E ILOA MAI TALA O LE TOE TŪ
11. Ua faapefea ona faamaonia e le tala i le toe tū o Lasalo le moni o le aʻoaʻoga i le Failauga 9:5?
11 Ua aʻoaʻo mai e le Tusi Paia “o ē ua oti, latou te lē iloa se mea.” (Failauga 9:5) E lē o ola i latou i se isi nofoaga, ma e lē malamalama foʻi i se mea. Ua faamaonia lenei mea i le tala iā Lasalo. Ina ua toe soifua mai Lasalo, pe na fai mai ea na alu i le lagi? Pe na ia taʻua le alu i se afi e faapuapuagatia ai? E leai. E lē o taʻua i le Tusi Paia ni tala faapena a Lasalo. Na “lē iloa se mea” e Lasalo i aso e fā na oti ai. Na moe o ia i le oti.—Ioane 11:11.
12. Aiseā ua tatou mautinoa ai na toe tū Lasalo?
12 O le tala iā Lasalo tatou te iloa ai le moni o le toe tū, e lē o se talafatu. Na toe faatūina e Iesu Lasalo a o vaavaai ane le vao o tagata. E ui ina ʻinoʻino iā Iesu, ae e leʻi faafitia e taʻitaʻi lotu lenei vavega. Na latou fai mai: “O le ā sa tatou mea a fai, auā ua faia e lenei tagata [Iesu] le tele o faailoga?” (Ioane 11:47) E toʻatele tagata na ō atu e vaai iā Lasalo ina ua toe soifua mai. Na iʻu ina faatuatua le toʻatele o tagata iā Iesu. Na latou iloa i le mea na tupu iā Lasalo faamaoniga e iloa ai, na auina mai e le Atua Iesu. Ona o lea, na taupulepule ai nisi taʻitaʻi lotu faauamaaa ina ia fasiotia Iesu ma Lasalo.—Ioane 11:53; 12:9-11.
13. Aiseā ua tatou talitonu ai e mafai e Ieova ona toe faatutūina ē ua maliliu?
13 Pe e mafai moni lava ona toe tutū mai ē ua maliliu? Ioe, auā na fetalai Iesu e iai le aso o le a toe tutū mai ai “i latou uma o loo i tuugamau.” (Ioane 5:28) O Ieova na faia mea uma lava. Pe e faigatā ona tatou talitonu e mafai ona toe faia e Ieova le tagata? Manatua e faalagolago i le manatuaina e Ieova o ē ua maliliu. Pe e mafai ona ia manatuaina ē pele iā i tatou? Ua faatumulia le vateatea i le anoanoaʻi o fetu, ae ua silafia e Ieova igoa o fetu taʻitasi! (Isaia 40:26) O lea, e mafai ona manatua e Ieova le Atua mea uma lava e uiga i ē pele ua maliliu, ma e mafai ona ia toe faaolaina i latou.
14, 15. O le ā le finagalo o Ieova i le faatutūina o ē ua maliliu, e pei ona taʻua e Iopu?
14 O le ā le silasila a Ieova i le toe tutū mai o ē ua maliliu? Ua taʻua i le Tusi Paia, e naunau o ia e toe faatutū ē ua feoti. Na fesili Iopu: “Pe a oti le tagata, pe e toe ola mai ea o ia?” O le uiga o le tala a Iopu, e faatalitali o ia i le tuugamau seʻi oo ina manatua o ia e le Atua. Na ia faapea atu iā Ieova: “E te valaau mai, ona ou tali atu ai lea iā te oe. Auā ua e matuā naunau i le galuega a ou aao.”—Iopu 14:13-15.
15 Ioe, e matuā naunau Ieova i le taimi e toe faatutūina mai ai ē ua maliliu. E faamāfanafanaloto lo tatou iloa o le finagalo lenā o Ieova. Ae faapefea le toe tū i le lumanaʻi? O ai o le a toe tutū mai, ma o fea e toe tutū ai?
“I LATOU UMA O LOO I TUUGAMAU”
16. O ā tulaga o le a soifua ai i latou e toe tutū mai?
16 E tele mea ua tatou iloa e uiga i le toe tū i le lumanaʻi, e ala i tala a le Tusi Paia. O tagata na toe tutū mai, na toe faatasia ma ē pele iā i latou i le lalolagi. E faapena foʻi le toe tū i le lumanaʻi, ae e sili atu ona lelei. E pei ona tatou iloa mai le Mataupu e 3, e finagalo le Atua ia avea lenei lalolagi ma parataiso. O lea la, e lē toe tutū mai ē ua maliliu i se lalolagi e tumu i taua, solitulafono ma maʻi. O le a latou maua le avanoa e soifua ai e faavavau i se lalolagi filemu ma le fiafia.
17. O ai o le a toe tutū mai?
17 O ai o le a toe tutū mai? Na fetalai Iesu ʻe faalogo i latou uma o loo i tuugamau i lona leo, ma latou ō mai ai.’ (Ioane 5:28, 29) Ua faapea mai foʻi le Faaaliga 20:13: “Ua ave aʻe e le sami i latou na oti o iai, ua ave aʻe foʻi e le oti ma Tuugamau i latou na oti o iai.” (Tagaʻi i le Faaopoopoga “O le ā Lenei Mea e Taʻua o Seoli?”) O le a faagaogaoina tuugamau uma lava. O le a toe soifua mai le faitau piliona o tagata o loo tofafā i tuugamau. Na taʻua e Paulo: “E toetutū mai tagata amiotonu ma tagata amiolētonu.” (Galuega 24:15) O le ā le uiga o lenā mea?
18. O ai e aofia ai i “tagata amiotonu” o le a toe tutū mai, ma e faapefea ona aafia ai oe?
18 O “tagata amiotonu” e aofia ai le toʻatele o tagata o loo taʻua i le Tusi Paia, o ē na soifua a o leʻi afio mai Iesu i le lalolagi. E aofia ai Noa, Aperaamo, Sara, Mose, Ruta, Eseta ma le toʻatele o isi tagata. O loo taʻua nisi o nei tamā ma tinā faatuatua, i le Eperu mataupu e 11. Peitaʻi o “tagata amiotonu,” e aofia ai foʻi auauna a Ieova o loo maliliu i ona pō nei. Ona o le faamoemoe o le toe tū, ua tatou lē fefefe ai i le oti.—Eperu 2:15.
19. O ai “tagata amiolētonu,” ma o le ā le avanoa ua tuu atu i ai e Ieova?
19 Ae faapefea tagata e leʻi auauna pe e leʻi usiusitai iā Ieova ona latou te leʻi iloa o ia? O le a lē faagaloina le faitau piliona o ē “amiolētonu.” O le a toe tutū mai i latou ma maua le avanoa e iloa ai le Atua moni, ma auauna iā te ia. A o faagasolo le afe tausaga, o le a toe faatutūina ai ē ua maliliu. O le a latou maua le avanoa e faatasi ai ma tagata faamaoni i le lalolagi e auauna atu iā Ieova. O se taimi matagofie o le a iai. E taʻua e le Tusi Paia lenā taimi o le Aso Faamasino. *
20. O le ā e faasino i ai le taʻu Kena, ma o ai e ō i ai?
20 Po o lona uiga ea e toe tutū mai tagata uma lava na soifua i le lalolagi? E leai. Ua taʻua i le Tusi Paia o loo i “Kena” isi tagata ua feoti. (Luka 12:5) O le taʻu Kena, na maua mai i se nofoaga na lafo i ai otaota i tuā pa o Ierusalema i aso anamua. O i inā na susunu ai tino oti ma otaota. Na lafo i ai tino oti o tagata na manatu i ai tagata Iutaia e lē tatau i ai se falelauasiga po o le toe tū. O lea la, ua talafeagai ona avea Kena ma faailoga o le faaumatiaga e faavavau. E ui lava e fai se vaega a Iesu i le faamasinoina o ē ola ma ē oti, a o Ieova o le Faamasino Sili. (Galuega 10:42) E lē toe faatūina e Ieova tagata ua ia silafia e amioleaga ma lē mananaʻo e sui a latou amio.
LE TOE TŪ I LE LAGI
21, 22. (a) O le ā le isi toe tū? (e) O ai na muamua lava toe tū mai o se agaga?
21 O loo faamatalaina foʻi i le Tusi Paia se isi toe tū, o le toe tū lea i le lagi i se tino agaga. E na o le tasi lava le faaaʻoaʻoga o lenei toe tū o loo tusia i le Tusi Paia, o Iesu Keriso lea.
22 Ina ua fasiotia e tagata Iesu, e leʻi tuua ai e Ieova Lona Alo faamaoni i le Tuugamau. (Salamo 16:10; Galuega 13:34, 35) Na toe faatūina e le Atua Iesu, ae e lē i se tino aano ma ivi. Na faamatala e Peteru ʻna fasiotia Iesu i le tino, ae na toe faaola mai i le agaga.’ (1 Peteru 3:18) O se vavega ofoofogia. Na toe soifua mai Iesu o se agaga malosi! (Faitau le 1 Korinito 15:3-6.) O Iesu na muamua lava toe tū mai i lenei toe tū mamalu, ae e lē na o ia e faamanuiaina i lenei toe tū.—Ioane 3:13.
23, 24. O ai le “lafu mamoe itiiti” a Iesu, ma e toʻafia i latou?
23 Talu ai na silafia e Iesu ua toeitiiti ona toe afio lea i le lagi, na ia fetalai ai i ona soo faamaoni o le a “alu e sauni se nofoaga” mo i latou. (Ioane 14:2) Na taʻua e Iesu i latou e ō i le lagi, o lana “lafu mamoe itiiti.” (Luka 12:32) E toʻafia e iai i lenei vaega toʻaitiiti o Kerisiano faamaoni? Fai mai le aposetolo o Ioane i le Faaaliga 14:1: “Ona ou iloa lea, faauta foʻi! o loo tū mai le Tamaʻi Mamoe [Iesu Keriso] i le Mauga o Siona, o loo faatasi ma ia le selau fā sefulu fā afe, o ē ua tusia lona suafa ma le suafa o lona Tamā i o latou muāulu.”
24 O le a toe faatutūina aʻe i le lagi nei Kerisiano e 144,000 e aofia ai aposetolo faamaoni o Iesu. O afea e toe tutū mai ai? Na tusi le aposetolo o Paulo, o le a toetutū mai i latou i le taimi o le faatasi mai o Iesu, o lona uiga a o faagasolo lana pulega i le lagi. (1 Korinito 15:23) O le a tatou aʻoaʻoina i le Mataupu e 9, o loo tatou ola nei i le taimi lenā. O ē uma o loo totoe o le 144,000 e maliliu i o tatou aso, e faafuaseʻi lava ona toe faatutūina i le lagi. (1 Korinito 15:51-55) Peitaʻi ane, o le toʻatele o tagata, o loo iai le faamoemoe e toe tutū i le Parataiso i le lalolagi i le lumanaʻi.
25. O le ā le mea o le a talanoaina i le mataupu o sosoo mai?
25 Ioe, o le a faaumatia e faavavau e Ieova lo tatou fili o le oti! (Faitau le Isaia 25:8.) Ae atonu e te fesili, ʻO ā mea o le a faia e i latou e toe faatutūina i le lagi?’ O le a avea i latou o se vaega o le Malo matagofie i le lagi. O le a talanoaina atili lenei manatu i le mataupu o sosoo mai.
^ pala. 9 O isi tala e valu o loo taʻua i le 1 Tupu 17:17-24; 2 Tupu 4:32-37; 13:20, 21; Mataio 28:5-7; Luka 7:11-17; 8:40-56; Galuega 9:36-42; ma le 20:7-12.
^ pala. 19 Mo nisi faamatalaga i le Aso Faamasino ma mea e faavae aʻe ai le faamasinoga, tagaʻi i le Faaopoopoga “O le ā Lenei Aso e Taʻua o le Aso Faamasino?”


text:
LE MANATU O LE TUSI PAIA
Le Oti
E eseese ma feteenaʻi manatu o lotu e faatatau i le mea e tupu i le tagata pe a oti. Peitaʻi, o loo manino ona faamatalaina mai i le Tusi Paia.
Pe e faaauau ona tatou feola i se isi nofoaga pe a tatou feoti?
TALA A TAGATA
O le toʻatele o tagata e talitonu o le a tatou toe feola i se isi nofoaga pe a feoti. O nisi e manatu o le a tatou toe feola mai i se isi tino fou faaletino. Ae o isi e talitonu a tatou feoti e ō i le lagi pe ō i le afi i seoli.
LE MANATU O LE TUSI PAIA
E lē o taʻua i le Tusi Paia a tatou feoti ona ō atu lea i se isi nofoaga. Peitaʻi, o loo taʻua ai e leai se vaega o le tino e ola pea pe a oti le tagata, auā ua toe foʻi atu i le efuefu. Ina ua faailoa atu le faasalaga o Atamu, na fetalai le Atua o le a toe foʻi atu o ia i le efuefu, ma e lē toe ola e pei o le efuefu lea na faia aʻe ai o ia.
“Auā o le efuefu oe, e te toe foʻi atu lava i le efuefu.”—Kenese 3:19.
O le ā e tupu i le tagata pe a oti?
LE MANATU O LE TUSI PAIA
Talu ai e pala o tatou tino pe a tatou feoti, o lea, “e leai se galuega, po o ni fuafuaga, po o le poto, po o le atamai i le Tuugamau.” (Failauga 9:10) Ua faailoa manino mai i le Tusi Paia, pe a oti se tasi, “e toe foʻi atu o ia i le eleele; e faaumatia i lea lava aso ona manatunatuga.” (Salamo 146:4) O le tagata ua oti, ua iai i se tulaga e lē mafai ona ia toe faia se gaoioiga. O le pogai lea e masani ai ona faatusa e le Tusi Paia le oti i le “moe.”—Mataio 9:24.
AISEĀ E TĀUA AI?
Pe a maliliu ē e pele iā te oe, e masani ona e fia iloa tali o fesili e pei o nei: O fea o iai i latou? O le ā ua tupu iā i latou? Po o puapuagatia? Talu ai ua faamautinoa mai i le Tusi Paia o ē ua maliliu ua lē toe iloa se mea, e mafai la ona faamāfanafanaina i tatou i le iloaina, e lē o toe mafatia ē e pele iā i tatou ua maliliu.
“O ē ua oti, latou te lē iloa se mea.”—Failauga 9:5.
Pe e iai se faamoemoe mo ē ua feoti?
LE MANATU O LE TUSI PAIA
Ua folafola mai e le Atua, o le a toetutū mai i latou ua maliliu o loo ia manatua pea, i se lalolagi fou amiotonu. O ē o le a toetutū mai e ao ona iai pea i le tuugamau seʻia oo i le taimi e toe faatutūina mai ai i latou e le Atua. E naunau le Atua e ona le malosi uma lava ina ia faaaogā lona mana e toe faatutū mai ai ē ua maliliu. E faamāfanafanaina foʻi i tatou i le iloaina, ua folafola mai e Ieova o le a ia toe fafagu mai ē o loo momoe i le oti, i se taimi i le lumanaʻi.—Isaia 26:19.


text:
Ia faaagavaaina oe lava e pei o fitafita talavou e 2,000 e ala i le totoa i le lototetele i le avea ai ma e umia le perisitua ma le agavaa.
O le po nei, ua ou lagona le faamanuiaina faapitoa e talanoa atu o se epikopo i alii talavou, o e umia le Perisitua Arona, o loo mafuta mai i le salafa o le lalolagi mo lenei sauniga aoao faaleperisitua. Ou te fia faasoa atu ia te outou se tala mai le Tusi a Mamona na faamatala ai Helamana ma ana fitafita talavou e 2,000. O le a aumaia e lenei mau se malamalamaaga i le ituaiga tagata na i ai na alii talavou anamua—o se uunaiga mo outou, alii talavou o aso e gata ai. Ou te fia sii maia se mau ou te fiafia lava i ai: “Ma o i latou uma lava o ni tama talavou, ma sa latou matua totoa i le lototetele, ma malolosi foi ma toaaga; ae faauta, sa le ona pau lea—o i latou o ni alii sa faamaoni i taimi uma.”1 O le lototetele, malolosi, toaaga, ma le faamaoni—oka o ni uiga matagofie!
Ou te fia taulai atu i le uiga muamua lea e faamatalaina ai i latou: “totoa mo le lototetele.” Ia te au lava ia, ua faamatalaina mai ii le tuuto o nei alii talavou ina ia faia ma le lototetele le mea sa’o, faapei ona faamatalaina e Alema, “tutu o ni molimau a le Atua i taimi uma … ma i nofoaga uma.”2 Na tele ni taimi na faaalia ai e fitafita talavou e 2,000 lo latou lototetele. Ua tofu foi outou ma ni taimi taua i o outou olaga e manaomia ai le lototetele. Sa faasoa mai e sau uo o, Ioane, se tasi o na taimi i lona olaga.
I le tele o tausaga ua mavae sa taliaina ai Ioane i totonu o se iunivesite iloga i Iapani. Na lavea o ia i se vaega o le polokalama o tamaiti aoga faavaomalo faatasi ai ma isi tamaiti aoga popoto e toatele mai le salafa o le lalolagi. O nisi na lesitala ma se faamoemoe e faalauaitele lo latou malamalama i le aganuu ma le gagana, o isi na vaaia o se laasaga e aoao ai i se matata ma faigaluega ai i Iapani, peitai sa latou tuua uma le aiga ina ia suesue ai i se atunuu ese.
E lei leva ona taunuu Ioane, ae faasalalau loa i totonu o tamaiti aoga mai isi atunuu se faamatalaga o le a faia se pati i le tumutumu o se fale o se aiga. O lena po, sa agai atu Ioane ma ni uo se toalua i le tuatusi na faailoa ifo.
Ina ua mavae le tietiega i le lifi e oo atu i le fogafale pito i luga o le fale, na mulimuli Ioane ma ana uo i le faasitepu vaiti e oo atu i le tumutumu o le fale ma amata ai loa ona talatalanoa ma isi. I le tuneva o le po, na amata ai ona suia le siosiomaga. O le pisapisao, le leo o le musika, ma ua faateleina le inupia, ma faapena ai foi ma le le mautonu o Ioane. Ona faafuasei lea, ona amata faatasitasi e se tagata ni tamaiti aoga ia fai se lio tele ma le faamoemoega e faasolo ai le ulaina o ni sikareti maruana. Na mimigi Ioane ma vave ona ia faailoa atu i ana uo e toalua ua tatau ona latou o ese mai. Sa tali mai le toatasi o i laua e pei o taufaalili mai, “Ioane, e faigofie lava—na ona tatou tutu lava i le lio, a oo i le tatou taimi, na o le pasi lava o le sikareti ae aua le ulaina. O le auala lena tatou te le faamaasiasia ai i tatou i luma o tagata pe a tatou o ese.” Sa foliga faigofie ia Ioane, ae sa lei foliga mai e sa’o. Sa iloa e ia e tatau ona ia faailoa atu lona faamoemoega ma faia loa. I lena lava taimi sa ia mauaina ai lona lototele ma fai atu ia i laua e mafai ona la nonofo ma pule laua i le mea la te mananao e fai, a o ia o le a alu. Na filifili le toatasi o ana uo e nofo ma auai i le lio; o le isi na mulimuli faamalosi lava ia Ioane i lalo o le faasitepu e o ai i le lifi. Na faateia i laua, ina ua matala faitotoa o le lifi, ae tulioso mai i fafo leoleo Iapani, ma faatopetope atu i le faasitepu ma agai atu i luga o le tumutumu o le fale. Sa tulioso Ioane ma lana uo i totonu o le lifi ma o ese atu.
Ina ua taunuu atu leoleo i luga o le faasitepu, na faatotope ona tia’i e tamaiti aoga ia sikareti maruana mai le tumutumu ina ia aua nei mauaina i latou. Ina ua uma ona lokaina le faasitepu, sa faalaina e leoleo tamaiti aoga uma i luga o le taualuga ma fai atu i tamaiti taitasi e faaloloa uma o latou lima. Ona savavali lea o leoleo, ma sogisogi lima matua ma lima tusi o tamaiti taitasi. O i latou uma lava na uuina le maruana, pe na e ulaina pe leai, na mautinoa lava ua solitulafono, ma na tele le aafiaga. E toeitiiti lava o tamaiti aoga uma na nonofo ai lava i luga o le tumutumu o le fale na tutuli mai o latou lava iunivesite, ma o i latou na molia i se solitulafono ma na aveesea faamalosi mai Iapani. O aoaoga na moemiti i ai, tausaga o sauniuniga, ma le faamoemoega o le faigaluega ai i le lumanai i Iapani ua faataumaoia i sina taimi itiiti lava.
Ou te fia tau atua le mea na tupu i nei uo e toatolu. O le uo lea na nofo ai lava i luga o le tumutumu o le fale na tuliese mai le iunivesite i Iapani lea na ia galue malosi ina ia talia i ai ma na faamalosia lona toe foi mai i le fale. O le uo lea na o ese faatasi ma Ioane mai le pati na faamaea lana aoga i Iapani ma agai atu ai e saili ni ona faailoga mai ni iunivesite se lua e sili ona maualuluga i le Iunaite Setete. O lana galuega na toe ave ai o ia i Asia, ma ua faamanuiaina ai o ia i lana galuega. E tumau pea lona agaga faafetai ia Ioane e oo mai i lenei aso mo lana faataitaiga lototele. Ae mo Ioane, e lemafaitaulia ni taunuuga o lona olaga. O lona i ai i Iapani na taitaiina atu ai o ia i se faaipoipoga fiafia ma sosoo ane ai ma le fanauina o ni atalii se toalua. Ua matua faamanuiaina lava o ia o se faipisinisi ma talu ai nei na avea ai o ia ma se polofesa i se iunivesite i Iapani. Sei vaai faalemafaufau i le auala semanu e ese ai lona olaga pe ana ia le mauaina le lototele e aluese ai mai le pati i lena po taua i Iapani.3
Alii talavou e, o le a i ai ni taimi o le a outou faapei ai o Ioane, ma e manaomia ai le faaalia o lo outou lototetele amiotonu ao vaavaai atu a outou uo, atonu o le taunuuga e ulagia ai pe faamaasiasia ai foi. Ma le isi, i lo outou lalolagi, o fetauaiga ma le tiapolo o le a faia i luga o le malae o le taua e filemu ma na o oe lava i luma o le lau. O tekinolosi faatasi ai ma le tele o ona faamanuiaga ua aumai ai foi ma ni luitau e lei feagai ai augatupulaga anamua. O se suesuega lata mai faaitumalo na iloa ai o talavou i nei vaitaimi ua faaosoosoina i ni tulaga sili ona faapopoleina i aso taitasi e le gata i aoga ae faapena foi i le faaaogaina o le initioneti. Ua faaalia mai o talavou ia e matamata i ata o inuga ma le faaaogaina o fualaau oona i luga o saite faaagafesootai ua faatoluina pe faafaina le tulaga o le aafia ai i le faaaogaina o ava malolosi ma fualaau oona. O se manatu faaalia e uiga i le suesuega, sa taua ai e se tasi sa avea muamua ma failautusi a le kapeneta a le IS: “Ua faaalia mai e suesuega i lenei tausaga se ituaiga fou o taaiga a tupulaga—taaiga a tupulaga faatekinolosi. O taaiga a tupulaga faatekinolosi e faafesootaia tamaiti, uo ma i latou uma latou te fesootai. E osofaia le aiga ma le potumoe o se tamaitiiti e ui atu i le Initoneti.”4 O le faaaliga o le lototele amiotonu o le faia lea o se filifiliga pe kiliki pe le kilikia. Ua aoaoina faifeautalai mai leTalai La’u Talalelei, “O le mea e te filifili e te mafaufau i ai ma fai pe a tuua na o oe ma e talitonu e leai se tasi o vaai atu, o se fua faatatau malosi lea o lau amioatua.”5 Ia lototetele! Ia malolosi! Tutu i nofoaga paia ma ia mausali.”6
Alii talavou e, ou te folafola atu o le a faamalolosi outou e le Alii. “Aua ua le foaiina mai e le Atua ia te i tatou le Agaga e matau ai, a o le Agaga e faamalosi ai.”7 Na te tauia outou mo lo outou lototetele ma le amio amiotonu—i le fiafia ma le olioli. O lena lototetele o se taunuuga o lo outou faatuatua ia Iesu Keriso ma Lana Togiola, o a outou tatalo, ma la outou usitaia o poloaiga.
Na ta’ua e Peresitene N. Eldon Tanner: “E mafai e se alii talavou se toatasi i le lotoa o le aoga ona faia se faatosinaga malosi mo le lelei. E mafai e se alii talavou se toatasi e i le au lakapi, a lē o le lotoa, pe faatasi ma ana uo, e ala i le ola ai i le talalelei, faamamalu lona perisitua, ma tu atu mo le mea sao, ona faia ni mea lelei e lei fai atu e fai. O le a outou aafia i le tele o taimi i le anoanoai o faitioga ma faamaasiasiga e oo lava ia i latou e tutusa o outou talitonuga, e tusa lava pe latou te faaaloalo ia te oe i le faia o le mea sao. Ae ia manatua sa puapuagatia foi le Faaola lava ia, na faitioina, feanu i ai, ma iu ai ina faasatauroina ona e lei malulue i lona talitonuga. Faamata o le a so outou mafaufau i le mea semanu e tupu pe ana faavaivai o ia ma fai atu, ‘Oi, o le a le aoga?’ ma lafoai lana misiona? Tatou te fia avea ea ma ni tagata e mumusu gofie, pe tatou te fia mananao e avea ma ni auauna totoa e ui i le tetele o le tetee ma le amioleaga i le lalolagi? Ia tatou maua le lototetele e tutu atu ai ma ia faitaulia faatasi ma e mulimuli faamaoni ma tuuto ia Keriso.”8
Ou te valaau atu ia te outou ina ia faaagavaaina oe lava e pei o fitafita talavou e 2,000 e ala i le totoa i le lototetele i le avea ai ma e umia le perisitua ma le agavaa. Manatua, o mea tou te faia, o mea tou te o i ai, ma mea tou te vaai i ai o le a fuafuaina ituaiga o tagata o le a avea ai outou. O ai tou te fia avea ai? Avea o se tiakono agavaa, se aoao agavaa, se ositaulaga agavaa. Faatu nei se sini ina ia agavaa e ulu atu i le malumalu, ma ia agavaa e maua le isi ou sauniga i le tausaga talafeagai ma oo atu ai i le mauaina o le Perisitua Mekisateko. O le ala lenei o le amiotonu lea e valaaulia ai le fesoasoaniga faalelagi. Sa fetalai mai le Alii, “O lea, o ona sauniga, ua faaalia ai le mana o le faale-atua.”9
Matua, taitai perisitua, ma mea faamuamua faaperofeta o loo maua i au tamaitusi o le Tiute i le Atua ma le Mo le Malosi o le Autalavou o le a taitaia oe i le ala.
Na fautua mai talu ai nei ia Peresitene Thomas S. Monson:
“O le faia o ni [filifiliga] atamamai, e manaomia ai le lototetele—le lototele e fai atu ai leai, le lototele e fai atu ai ioe. …
“Ou te aioi atu ia te outou ina ia faia se faamoemoega tumau i le taimi lava [lenei] e aua nei se ese mai le ala lea e taitaiina atu ai i la tatou sini: o le ola e faavavau ma lo tatou Tama oi le Lagi.”10
Faapei o le tali atu a fitafita e 2,000 i le valaau a lo latou taitai o, Helamana, lea na taitaiina lo latou lototetele totoa, e mafai foi ona outou faia lea lava mea e ala i le mulimuli i lo outou taitai perofeta o, Peresitene Thomas S. Monson.
Au Perisitua Arona talavou e, i le faaiuga ou te fia tuuina atu lau molimau i le Atua le Tama ma Iesu Keriso faatasi ai ma upu a Iosefa Samita: “Uso e, tatou te le o atu pea ea i lenei savali sili? O atu i luma ae le o le solomuli. Lototetele, uso e; o atu pea, o atu pea i le manumalo!”11 I le suafa o Iesu Keriso, amene.
Faaali Mau Faasino
-
1. Alema 53:20.
-
2. Mosaea 18:9.
-
3. O se tala patino na faamatalaina e le tusitala.
-
4. Joseph A. Califano Jr., founder and chairman emeritus of the National Center on Addiction and Substance Abuse at Columbia University, in a press release regarding the research, casacolumbia.org.
-
5. Talai La’u Talalalelei: O Se Taiala mo le Galuega Faafaifeautalai (2004), 118.
-
-
7. 2 Timoteo 1:7.
-
8. N. Eldon Tanner, “For They Loved the Praise of Men More Than the Praise of God,” Ensign, Nov. 1975, 74–75.
-
-
10. Thomas S. Monson, “O R e Tolu o Filifiliga,” Liahona, Nov. 2010, 68.
-


text:
Tala mai le Fono Faitulafono
TALOSAGA FAIPULE E SUESUE RIPOTI TUPE A LE ASHC
Na talosagaina e le afioga i le alii faipule ia Larry Sanitoa le fofoga fetalai o le maota o su, ina ia maua se avanoa e iloilo ma faitau ai afioga i faipule i le ripoti o le tupe a le kamupani lea o loo pulea ma vaavaaia le uaea o fesootaiga o loo ta’i mai le sami, le fiber optic cable, le American Samoa Hawaii Cable (ASHC), ona o loo atagia mai ai i lea ripoti se vaega tupe e tusa e silia ma le $1 miliona o loo gau ai le kamupani ina ua tapuni tusi ia Tesema 2010.
I luma o le Senate, na talosagaina ai foi e le afioga i le Senatoa ia Fonoti Aufata le alii peresetene, i se avanoa e fesiligia ai e le maota le alii pule o le kamupani ia Adolfo Montenegro ina ia faamanino mai i luma o le f ono le $9 miliona lea na tuuina atu e le malo o Amerika Samoa mo le atinaeina o lenei galuega tele.
Saunoa le alii faipule ia Larry Sanitoa, e taua tele le malamalama o faipule i le ripoti o le tupe a le kamupani, ina ia silafia ai e le fono le tulaga tonu lava o loo taoto ai le itu tau tupe a lenei kamupani.
O le taimi nei, e 3 tausaga o le konekarate a le kamupani ma le Blue Sky o loo faagasolo o le faagaioiina o lenei tautua i le atunuu, ma o se tautua na viia e le fofoga fetalai o le maota o sui, ona o lea ua mafai ai ona siitia le tulaga o fesootaiga tau initaneti ma fesootaiga mai fafo mo le atunuu.
PASIA FAIPULE LE $35,000 MO FEMALAGAAIGA SWAINS
O le taeao ananafi na pasia ai e le maota o sui se tulafono taufaaofi na faaulufale i le vaiaso nei, e faasoasoa atu ai le aofaiga e $35,000 e faatupe ai femalagaaiga mo Swains.
O le vaega tupe lea e pei ona taua i totonu o le tulafono taufaaofi, o se tupe sa tuuina mai ai ina ua tuuina mai le paketi a le malo i le fono mo le tausaga tupe lenei 2012, lea o loo faamoemoe e faatupe mai i tupe o Polokalame Faapitoa, peitai ina ua faia e le fono suiga i le paketi a le malo ma teena e le kovana i le masina o Setema na tea nei, na faaleaoga uma atu ai lava ma galuega uma sa faamoemoe e faatupe i lalo o polokalame faapitoa.
O le agaga la o le tulafono, ia toe faafoi lava le tupe lea sa faatulaga mai e le malo i lana paketi e faatupe ai femalagaaiga mo Swains.
O le taeao nei lea ua faamoemoe e faitau muamua ai lenei tulafono i luma o le Senate mo sa latou faaiuga.
E 14-0 le palota na pasia ai e le maota o sui le tulafono.
PASIA SUIGA TULAFONO FAAIPOIPO AI TAMAITAI
E 14-0 le palota na pasia ai e le maota o sui i le taeao ananafi le tulafono e sui ai tausaga e mafai ai ona faaipoipo se tamaitai pe afai e maitaga ma malilie i ai ona matua, mai le 14 i le 18 tausaga le matua.
O lea suiga ua tulai mai ai, o le a tutusa le matutua o le alii ma le tamaitai e agavaa ai ona faaipoipo i lalo o le tulafono.
O le afioga i le alii faipule ia Lemapu Suiaunoa Talo na faaulufaleina lenei tulafono, ma i lona finagalo i le mafuaaga na ia faauluina ai nei suiga na ia taua ai e faapea, ua fai lava si laititi o tausaga e agavaa ai ona faaipoipo tamaitai pe afai ae tulai mai ai ni faafitauli e pei o le maitaga, ma malilie i ai matua e faa nonofo.
Saunoa le alii faipule, o le 14 tausaga e agai atu i le 17 tausaga le matua, o le taimi lea e lei taitai ona sauni le mafaufau o le tamaitai e avea ma tina o se aiga, e lei sauni foi e faavae sona aiga, o le molimau foi lea a le tamaitai faatonu o le matagaluega o tina ma tupulaga talavou ia Leiataua Leauga Turner ina ua molimau i luma o le komiti.
Saunoa Leiataua, o le toatele o fanau laiti e faaipoipo i le tausaga lea, e le umi se taimi ae toe malepelepe o latou aiga, o nisi foi e lei sauni i latou e atinae ma faavae o latou aiga.
LAGOLAGO SENATE SUIGA I LE TULAFONO SUAFA MATAI
Ua i luma nei o le maota o sui le tulafono taufaaofi lea ua pasia e le Senate, e faatulaga ai suiga i tulafono o suafa matai ma faamasinoga.
O ia suiga e aofia ai le tulaga lea, afai ae manumalo se itu i le apili ona o se faaiuga a le faamasinoga ua toe apili e le itu sa faiaina, o le a toe toe maua uma e le itu ua manumalo tupe sa faaaluina ona o le mataupu apili, pe afai e tuuina mai le faaiuga a le faamasinoga ae le toe i ai se isi talosaga a le itu faiaina e toe faia i ai.
O le vaiaso fou lea ua faatulaga ai suesuega a le komiti a le maota o sui mo lenei tulafono taufaaofi.


text:
TALAVAI MAUA FUA E LE TOTOGIINA
Ua toe tula’i mai le Mafutaga a Tama o Folafolaga i Amerika Samoa, lea ua silia ma le to’a sefulu Mafutaga Tama i Ekalesia Eseese o aofia ai, latou te galulue fa’atasi ma le Samoa Medical Mission mai South Carolina, Amerika ina ia fa’ao’o mai se auaunaga tau togafitiga o gasegase, mata ma le fanauiti i le aso Lulu o le vaiaso a sau i Lauli’i.
O le Samoa Medical Mission ua tusa ai o le 14 ai lenei o tausaga o latou faia pea lea tautua, e le gata ai na’o i tatou i’inei, ae ua aofia ai Savaii e lua aso o talavai, ma Upolu e lua aso o Talavai mo le mamalu lautele o tagatanu’u.
Ua fa’ailoa mai e to’a 40 le ‘au malaga o i latou ua ofo mai le latou tautua ma tomai e sailia ai gasegase, taumafai ona togafitia sou gasegase o i ai, toe sapalaia ni vaila’au mo ou togafitiga, ma va’aia fo’i ou fofoga i sau va’aiga e talafeagai ma le malosi o ou mata. Ua i ai i lenei tausaga foma’i fa’apitoa mo gasegase o le fanauiti, fa’atasi ai ma tama’ita’i tausima’i uma e fesoasoani i sailiga ma togafitiga a ali’i foma’i o lo’o ua malaga mai.
O le faletalimalo o Mulitauaopele i Lauli’i ma le Ekalesia Penetekoso lea ua fa’atulaga e faia ai lenei talavai e afua i le itula e 8:00 i le taeao se’ia o’o lava i le itula e 4:00 i le afiafi. O le aumalaga e to’ai taunu’u mai i le aso Lua, peitai o le Mafutaga a Tama o le Folafolaga i Amerika Samoa e talimalo ai, saunia le nofoaga e fa’amautu i ai, fagaina i latou ma sapalaia fo’i ala mo feoa’iga ma fela’ua’iga.
O le fa’afetai i lenei vasega o foma’i, tausima’i ma latou fesoasoani ona o lo latou alolofa aua o lo’o totogia lava e i latou o latou pasese e o mai mamao ai e fa’atino lenei tautua.
O le Mafutaga lenei a Tama o Folafolaga, o se mafutaga ua amata ai ona tima’i e tama Faife’au tama uma o latou mafutaga ina ia fa’amalosia ni tima’i e taofia ai le fa’asauaga o tina ma fanau i totonu o lotoifale o latou aiga.
“O se taumafaiga toe a’apa atu a tama o le galuega, ia toe opogi atili e tama o aiga ta’itasi o latou tiute fa’atama, e ta’ita’ia ai latou aiga, ekalesia, nu’u ma le malo!” I le taimi nei, ua atoa le 10 o Fa’afeagaiga mai so’o se Ekalesia lava i le atunu’u ua auai fa’atasi ma latou mafutaga a tama e avea ma totino o lea mafutaga! “Fa’afetai Tama le alolofa ma le tausi aiga lelei!”


text:
Pe Mafai Ona Toe Feola Mai Ē ua Maliliu?
Pe e te faapea mai . . .
ioe?
leai?
atonu?
MANATU O LE TUSI PAIA
“E toetutū mai tagata amiotonu ma tagata amiolētonu.”—Galuega 24:15, Faaliliuga a le Lalolagi Fou.
AOGĀ E TE MAUA MAI AI
Faamāfanafanaga pe a maliu sē e pele.—2 Korinito 1:3, 4.
Sa‘oloto mai ai i le fefe i le oti.—Eperu 2:15.
Le faamoemoe moni o le a toe feiloa‘i i ē pele iā te oe ua maliliu.—Ioane 5:28, 29.
PE MAFAI ONA TATOU TALITONU MONI I LE TUSI PAIA?
Ioe, mo ni māfuaaga se tolu:
O le Atua o Lē na Foafoaina le ola. O loo ta‘ua i le Tusi Paia Ieova o ia o le “puna o le ola.” (Salamo 36:9; Galuega 17:24, 25) Ona o Ia na tuuina le ola i meafaiola uma, e mautinoa la e mafai ona ia toe faafo‘i le ola i se tasi ua maliu.
Na toe faatūina e le Atua tagata i aso ua mavae. E valu taimi o loo ta‘ua ai i le Tusi Paia ni tagata na toe faatutū mai le oti, o talavou, o ē matutua, o tane ma fafine. O nisi na maliliu mo na o se taimi puupuu, ae e to‘atasi sa iai i le tuugamau mo aso e fā!—Ioane 11:39-44.
E naunau le Atua e toe faia faapea. E ‘ino‘ino Ieova i le oti; e silasila i ai o se fili. (1 Korinito 15:26) E “matuā naunau” o ia e faato‘ilalo lenā fili, i le tafiesea lea e ala i le toetū. E finagalo o ia e toe faatutū mai ē ua maliliu ma silasila atu ua toe feola i le lalolagi.—Iopu 14:14, 15.
IA MAFAUFAU I AI
Aiseā ua tatou ola matutua ai ma feoti?
O loo taliina i le Tusi Paia lenā fesili i le KENESE 3:17-19 ma le ROMA 5:12.
Faitau Atili
O le ā le Faamoemoe mo Ē ua Maliliu?
O le ā e tupu iā i tatou pe a tatou feoti? Pe e tatou te toe feiloaʻi ma ē pele iā i tatou ua maliliu?


text:
Faamatalaga mo Ofisa ma Maimoaga
E matou te valaaulia ma le faaaloalo oe e maimoa i a matou ofisa ma fale lomitusi. Suʻe nofoaga ma taimi o maimoaga.
Venezuela
Av. Intercomunal La Victoria-El Consejo
Frente a La Mora II
LA VICTORIA 2121 ESTADO ARAGUA
VENEZUELA
+58 244-400-5000
Maimoaga
Aso Gafua i le Aso Faraile
8:00 a.m. i le 11:00 a.m. ma le 1:00 p.m. i le 4:00 p.m.
E 1 le itula le umi
Vala Mataʻina
E faaliliuina lomiga faale-Tusi Paia i le Gagana Fai Taga a Venezuela faapea ma isi gagana e lima e faaaoga i le atunuu:Guahibo, Pemon, Piaroa, Warao, ma Yukpa. E vaavaaia le galuega a le silia i le 125,000 o Molimau a Ieova i Venezuela.